07 декабрь 2021 | 3 жумадул аввал 1443\nКўз тегиши ҳақдир\n1263 кўриб чиқилди\nОдам алайҳиссалом яратилганидан буён унинг фарзандлари турли хасталикларга чалинишади. Пайғамбар с.а.в айтганлар: «Дард борки, давоси бордир», деб. Ҳозирда касалликларнинг турлари кўпайиб кетган. Аммо шундай касалликлар борки, уларнинг моҳиятига фан ҳалигача аниқ бир фикр билдира олмаган. Ҳатто баъзилар: «бунақа касаллик йўқ», деб даъво ҳам қилишади. Агар маълум бир касаллик йўқ деб ўйланса, табиий ҳолда унга қарши даволаниш чоралари ҳам топилмайди. Тўғрироғи, топишга ҳаракат ҳам қилинмайди. Натижада шунақа касалликка чалинган инсон ёмон аҳволга тушади. Аянчлиси, бунақа бемор одамларнинг кўзи ўнгида сўлиб бориб, охири бу оламдан кўз юмиши эҳтимоли ҳам йўқ эмас. Шунақа хасталиклардан бири халқимиз орасида «Кўз тегиш» номи билан номланган касалликдир. Албатта юқорида айтганимиздек баъзи кишилар бунга ишонишмайди. Биз ҳеч кимни ишонтирмоқчи эмасмиз. Биз ушбу мақолада бу хасталик ҳақида ва уни қандай даволаш мумкинлиги тўғрисида аниқ фактларни келтирамиз холос. Бизнинг тажрибаларимиздан маълумки, кўз тегиши кўп турларга бўлинади. Баъзи ҳолларда хасадчининг кўзи тегса, баъзи ҳолларда онанинг ўз фарзандига кўзи тегиб, боласи касалланиб қолганининг гувоҳи бўлганмиз. Яна шундай ҳолатлар ҳам бўлганки, беморга атайлаб кўз теккизишган. Ҳатто шундай кишилар ҳам бор экан, улар ўзларида шунақа таъсир қобилияти борлигини билиб, қандай йўналтиришни ўрганиб оладилар ва жамиятга, инсон зотига бемалол зарар етказишни ўзларига касб ҳам қилиб олишаркан. Биз ушбу мақола орқали қўлимиздан келгунича, илмимиз етгунича мана шунақа сирли беморликнинг борлигини исботловчи Қуръони каримда келган оятлар ва Расулуллоҳ с.а.в нинг ҳадисларидан далилларни келтирамиз. Кейин уни оят, ҳадислар билан даволаш йўллари борлигини ўзимизнинг тажрибамиздан келиб чиқибган ҳолда сўз юритмоқчимиз.\nАввало бизнинг ақидамиз бўйича яъни Мотрудия ақидасида, кўз тегиши бор нарса. Ҳадисда «Кўз тегиши ҳақдир» дейилган.\nҚуръони каримнинг Юсуф сураси, 67 - оятида Яъқуб алайҳиссаломнинг ўғилларига мурожаати бор.\nУ: «Эй ўғилларим, битта эшикдан кирманглар, турли эшиклардан киринглар. ....»\nУшбу оятнинг изоҳида Шайх Абдулазиз Мансур:\n«Яъқуб а.с ўғилларига ҳаммаси бир дарвозадан биргаликда кирсалар, уларга кўз тегишидан қўрққани учун шу таклифни берган. Бизнинг эътиқодимиз бўйича кўз тегиши бор нарса. Мўътазилийлар пешволаридан Жуббоий кўз тегишини рад этган», дейдилар.\n(Қуръони карим маъноларининг таржима ва тафсири. Шайх Абдулазиз Мансур 2018 йил. 243 бет)\nИмом хужжатул ислом абу Бакр Ахмад ибни Али ар-Розий ал-Жассос (370-ҳижрий санада вафот этган) ушбу оятни тафсир қилиб дейдилар:\n«Ибни Аббос, ал-Ҳасан, Қатода, Заххок, ал-Саъдий: «Улар чиройли суратли кишилар эди, (Яъқуб уларга) кўз тегишидан қўрқди».\nҚуръони каримнинг тафсири «Ахкомул Қуръон» 3 китоб 226 бет.\nҚуртубий: «Яъқуб а.с ўн иккита ўғил отаси эдилар. Ўн иккиси ҳам кўркам, келишган, узун бўйли жуда чиройли йигитлар эди. Кўрган киши уларга маҳлиё бўлиб қоларди. Ўша куни уларнинг ўн бири шаҳарга кириб келишган экан. Яна бири яъни Юсуф шаҳарда эди. Яъқуб алайҳиссалом бу кўркам йигитларни қалъанинг битта эшигидан кириб келсалар, ҳамманинг эътиборини ўзига жалб қилиб, уларга кўз тегиши эҳтимоли борлиги учун бошқа-бошқа эшиклардан бўлиниб киришларини тавсия қилдилар. Баъзи ривоятларда шаҳарнинг тўртта дарвоза борлиги айтилган».\nУшбу оят ҳақида фикр юритадиган бўлсак, бу турдаги кўз тегиши, атрофдагиларни ажабланишидан яъни кўпчиликнинг эътиборини тортишдан келиб чиқаркан. Агар инсон ўзини кўз-кўз қилса, бошқалардан ўзини юқори тутса, бир янги жозибадор кийимини атрофдагиларнинг эътиборини жалб қилиш учун кийса, кўз тегишининг эҳтимоли катта. Шунақа кўз тегишининг белгилари (симптомлари) бундай, масалан: Машина олган одам, ўша машинаси билан мақтаниб, босар тусарига эътибор бермаса, олган машинаси билан ҳар хил нохуш ҳодисаларга тушганининг гувоҳи бўлганмиз. - Агар сахий бўлишга ҳаракат қилмоқчи бўлган кимса, бир муҳтож кишига, ёки бир масжидга, ёки умуман бир яхшиликни қилиб, атрофдагиларга кўз-кўз қилса, ўша қилган “яхшилиги” унга катта ёмонлик бўлиб қайтади. Чунки риё билан қилинган ишга яхшилик деб бўлмайди. Агар бирор молига, мулкига талофот етса, у инсон учун жонига зарар келганидан кўра яхшироқдир. Чунки халқимизда «Балонинг жонга урганидан кўра, молга ургани яхшироқ, » деган донишмандларча сўзи бор. Шу ҳолда инсон жуда қаттиқ хасталаниб қолиши эҳтимоли ҳам йўқ эмас.\nЭнди ушбу турдаги кўз тегишини қандай даволаш ҳақида фикрлайдиган бўлсак, унинг давоси айнан шу оятнинг давомида Яъқуб алайҳиссаломнинг сўзлари билан келган:\n« Мен сизлардан Аллоҳнинг ҳеч нарсасини қайтара олмасман. Ҳукм қилиш фақат Аллоҳнинг Ўзига хосдир. Унгагина таваккал қилдим. Таваккал қилгувчилар фақат Унгагина таваккал қилсинлар», деди.\nБу оятдан кўриниб турибдики, ҳар бир мўъмин банда фақатгина Аллоҳга таваккал қилиши, фақатгина Аллоҳ учун кийиниши, фақатгина Аллоҳ учун яхшилик қилиши, ҳар ҳолатда Аллоҳдан мадад сўраши керак экан. Иброҳим алайҳиссалом айтганларидек: «Албатта менинг намозим, ибодатларим, ҳаёт ва мамотим оламларнинг Робби Аллоҳ учундир». (Анъом сураси 162-оят) Демак Иброҳим алайҳиссаломнинг муборак сўзлари бизга ўрнак бўлиши керак. Агар ўзининг бойлиги, кучига ишонмаган ҳолатда тавозеъ билан бу неъматлар фақатгина Аллоҳнинг ҳукми измидалигини ҳис қилиб, бу неъматларни бошқаларга кўрсатса, ҳар қандай кўздан Аллоҳнинг ўзи асрайди! Албатта бу ишларимиз хасталикни олдини олишга (профилактикага) киради. Аллоҳ ушбу оятда инсон зоти қайси ҳолда яшасагина кўз тегмаслигини ўргатяпти.\nТабиий ҳолатда савол туғилади: «Мабодо бўлган иш бўлиб, ушбу хатони қилиб қўйиб, хаста ҳолга тушган инсон нима қилиши керак?» Кўз тегиб, хасталанган киши тезда тавба қилиб, қандайдир яхшилик қилиши мақсадга мувофиқ бўлади. (Яхшилик яширин садақа ёки бир яхши инсоннинг кўнглини олишга ўхшаш). Кўп истиғфор айтиши керак бўлади. Истиғфор инсонни ҳар хил ёмонликлардан тозалайди. Ҳатто касалликлар ҳам у бемордан чекинади. Агар тавбаси насух бўлса, барча ички ва ташқи касалликлардан шифо топади.\n«Набий соллаллоҳу алайҳи васаллам у кишининг уйларида юзи қорамтир қизариб кетган бир жорияни кўриб:\n«Бунга дам солдириб юборинглар. Унга назар тегибди», дедилар».\nБухорий, Муслим ривоят қилишган.\nУшбу ҳадисни шарх қилган олимлар «назар тегиш» жиннинг кўзи текканини билдиришини айтишган. Ушбу ҳадиси шарифда зикр қилинаётган жорияга жиннинг кўзи теккан экан. Ҳадисга эътибор қилсак, чўрига кўз теккан. Биламизки чўриларнинг сатри аврати яъни ўраб юриши вожиб бўлган аъзоси ҳур кишиларнинг сатри авратидан фарқ қилади. Демоқчимизки, баданни очиб юриш ҳам кўз тегишига сабаб бўлади. Ушбу сўзимизга ҳазрати Усмон розияллоҳу анҳунинг сўзлари далил бўла олади.\n«Усмон розияллоҳу анҳу бир хушсуврат болани кўриб қолиб, бунга кўз тегмаслиги учун кулдиргичини беркитиб қўйинглар, деди».\nДам солдиришда, жуда эҳтиёт бўлиш керак яъни фолбин ёки бир сеҳргарга бориб, катта гуноҳга ботишдан сақланиш керак.\nАли каррамаллоҳу важҳаҳ Расулуллоҳ с.а.в дан ривоят қиладилар: «Эй Али оятал курсийни бир уйда ўқилса уч кун шайтонлар узоқлаштирилади, тўрт кун сехргар эркак ва сехргар аёл ўша хонадонга кира олмайди. Бу оятни фарзандларингга ўргат, уни аҳлингга ўргат, уни қўшнингга ўргат!» (Хазоинул асрор 145 бет, Руҳул баёнда ҳам шундай келган)\nҲар биримиз оятал курсийни ўрганишимиз, қандайдир бир сехргар ёҳуд бир фолбиннинг олдига боришимиздан минг аълодир. Оятал курсий ҳар қандай ёвузликка қарши қуролдир. Юқоридаги ҳадисда Аллоҳнинг дўсти ўз куёви, жияни, сахобаси, “илмнинг эшиги” бўлмиш Али розияллоҳу анҳуга энг осон ва энг қулай ҳимоя қўрғонини ўргатдилар.\nЮқорида келтирилган сўзлар кўз тегишининг бир тури эди. Кўз тегишининг бошқа бир тури ҳақида сўз юритамиз. Инсоннинг ўзига берилган неъматларга кибрланишидан ва ажабланишидан, баъзида дўсти ва яқинларига берилган нарсаларга ҳасад қилишидан, ҳатто ўз фарзанди унинг кўзига чиройли кўриниб, ажабланганлигидан ўзининг кўзи тегади. Бунга қуйида келтирадиган Қуръони каримдаги қисса далил бўла олади.\nҚиссада келишича, иккита боғ бўлади. Боғлардан бирининг эгаси ўз боғидан ажабланиб кибрланади. Ўша боғни Аллоҳ ер билан яксон қилади. Қиссанинг охирида эса, Аллоҳ ҳар бир инсонга бу касалликдан фориғ қиладиган илоҳий йўл йўриқ кўрсатиб айтади:\n«Боғингга кирганингда: «Аллоҳнинг хоҳлагани, Аллоҳдан бошқада (бунга) қувват йўқ», десайдинг...» (яъни: ла ҳавла ва лаа қуввата илла биллаҳ, десайдинг) (Кахф сураси 39-оят)\nХудди шундай бир одам ўз фарзандига қараб кўзлари қувониб ажабланса, унга кўзи тегиб қолиши эҳтимоли бор. Кўпинча ёш болакайларига оналарининг кўзлари текканининг гувоҳи бўлганмиз. Ушбу турдаги кўз тегишининг бергилари (симптомлари) энг аввали ҳеч нимадан ҳеч нима ич кетиши яъни диареяга чалиниши, баданда ҳар хил яра-чақалар пайдо бўлиши, йўқ жойдан иситмаси чиқиши, ёши катталарда қон босими кўтарилиб ёки тушиб кетишидан иборатдир. Кўз тегиб қолиб шу ҳолга тушган кишига ҳеч бир дори таъсир қилмайди.\nАввало бундай ҳолга тушмаслик учун фарзандларимиз ё бирор яхши кўрган нарсаларимиз кўзларимизни қувонтирса, оятда ўргатилганидек тезда: «Ма шаа Аллоҳу, ла ҳавла ва ла қуввата илла биллаҳ» дейишимиз керак. Шунда кўз тегишини олдини олган бўламиз.\nҲишом ибн Урва розияллоҳу анҳудан ривоят қилинишича, у киши ўзларини ажаблантирган бирор нарсани кўрсалар ёки боғларига кирсалар, «Маа шаа Аллоҳу, лаа қуввата илла биллаҳи» дер эдилар. (Ҳадис ва ҳаёт. 18 жуз. 151 бет).\nАгар бўлган иш бўлиб, бировимизга кўз текканини аниқласак, даволашни Расулуллоҳнинг с.а.в суннатларидан ўрганамиз.\n«Набий соллоҳу алайҳи васаллам:\n«Кўз тегиши ҳақдир», дедилар.\nМуслим ва Термизий:\n«Агар бирор нарса қадардан ўтадиган бўлса, албатта, кўз тегиши ўтар эди. Қачонки сиздан ғуслга ёрдам сўралса, ғуслга ёрдам беринг», дедилар»ни зиёда қилганлар.\nАхмад, Насоий ва ибни Ҳиббонларнинг ҳадисида ғуслнинг баёни қуйидагича:\n«Кўзи теккан киши юзини ва икки қўлини чиғаноғи билан ювади. Кейин киндигидан жисмининг пастигача ювади. Сувни қадаҳга қуйиб туриб, кўз текканнинг бошидан ва елкасидан қуйилади. Сўнгра қадаҳ тўнкариб қўйилади. Аллоҳнинг изни билан тузалиб кетади».\n(Ҳадис ва ҳаёт. 18-жуз. Тиб ва дам. 148- бет)\nҲозирги замонда кўпинча, кимнинг кўзи теккани топилмайди. Биз юқоридагилардан кўриб турибмизки, кўз текканга Қуръони карим тамоман шифо бўлиб, баъзи оятлари баъзи касалликларга шифодир. Кўпинча тажриба қилмасдан туриб қайси оят нимага даво эканлигини билиб бўлмайди. Шунинг учун ҳар бир ўқиган ҳадисимиз ва билганларимизга амал қилишимиз лозимдир. Чунки бир заҳарланган кишини нимадан заҳарланганини билмасдан туриб унга зиддизаҳар топиш амри маҳол. Агар амал қиладиган бўлсак Аллоҳ таъоло ёрдамчимиз бўлади. Ривоятларда келишича ибн Сино бирор касалликнинг давосини топишга қийналсалар, Бухоро шахридаги Масжиди Калонга келиб, бир кеча ухлаб, ибодат қилар эканлар. Шунда касалликнинг шифоси у кишига кашф бўларкан. Агар ҳар биримиз чин ихлос билан истихора қилиб намоз ўқисак, албатта қайси оятни ўқишимизни Роббул оламин билдиради. Ҳар биримиз одам фарзанди эмасмизми?! Нега энди кимгадир кашф бўларкану, бошқаларга кашф бўлмас экан. «Одам фарзандини мукаррам қилиб яратдик» деган оят ҳар биримиз учунми ёки алоҳида «кишилар» учунми?! Агар алоҳида кишилар учун деб билсак катта хато қиламиз! Мана шунинг учун илмсиз кишилар фолбинларга, сехргарларга боришади. Улар «Бунақа нарса ҳар кимга берилмаган» дейишса, фолбин, сехргар бу гапдан илхомланиб, “бизга «илоҳийдан» берилган”,- деб гап тарқатиб, шухрат қозонади. Эй, ушбу сатрларга кўз югуртириб ўқувчи дўстим! Сен ўзингни яратган зот Аллоҳга суян! Унгагина таваккал қилиб, ўзингнинг Одам а.с фарзанди эканлигингга ишон. Яъни ўзингга ишон! Парвардигорига таваккал қилиб, ишонч билан ҳаракатда бўлган кишига Аллоҳнинг ўзи барака, яхшилик беради. Ушбу оятларидан қуйидаги тартибда ўқиганимизда кўпчилик Аллоҳнинг изни билан тузалганининг гувоҳи бўлганмиз. Аввал Мулк сурасининг олдинги тўрт ояти («ва ҳува хасиир» гача) бир марта, сўнгра уч марта Қалам сурасининг 51-52 чи оятлари уч марта ўқилади. Бу уч марта такрорланиб кўзланган (Назар теккан) кишига пуфланади. Аллоҳ хоҳласа шифо топади.\nКўз тегишининг яна шундай бир тури борки, бунда қасд қилиб, атайин кўз тегизилади. Назар теккан одам ёмон ҳолларга тушади. Бунда Одам фарзанди қанчалик комил яратилганининг исботи бор. Одам нафақат атрофига жисмонан зарар ёки фойда етказиши, балки масофадан туриб ҳам таъсир ўтказиши мумкин. Бунга фан бир неча йиллар аввал иқрор бўлган. Бунинг далиллари амалий психологияда гипноз мисолида ўргатилади. Раҳматли шайхимиз Муҳаммад Содиқ Муҳаммад Юсуф ҳазратлари дейдилар:\n«Баъзи кишилар одатдан ташқари руҳий қувватга эга бўладилар. Оқил инсон руҳий таъсирни ҳеч инкор қилмайди. Бу оддий ҳақиқатдир.»\nЯна у киши раҳматуллоҳ алайҳи дейдилар: « Ана шундай ишларнинг бўлиши учун фақат жисм жисмга тегиши ёки тикилиб қараш шарт эмас. Балки, кўзи тегадиган киши кўр бўлиши ҳам мумкин. Унга бир киши васф қилинганда ундаги ҳасад руҳи ёмонлик ила қўзиса, мазкур кишига кўз тегиши мумкин. Аслида кўз тегишининг асосида ҳасад бор». (ҳадис ва ҳаёт 18 жуз 148 бет)\nҚалам сураси 51 - оятида\n«Ва кофирлар зикрни эшитаётганларида сени кўзлари билан тойдирмоқчи бўлдилар ва, албатта, у жиннидур, дерлар».\nБу оятнинг нозил бўлиши сабаблари ҳақидаги ривоятларга кўра, мушриклар Қурайш қабиласига кўзи (назари) бор кишини олиб келиб, Пайғамбар алайҳиссаломга ёмон кўз билан қаратиб, зарар етказмоқчи бўлганлар.\nАгар шу ҳолатга бирортамиз дуч келсак, яъни бировимизга атайин кўз қилинаётганини сезиб қолсак Қалам сурасининг охирги икки оятини такрор такрор ўқишимиз мақсадга мувофиқдир. Аммо агар кўз текканини кечроқ билганда юқоридаги оятлар сувга ўқилади. Ўша сувдан ичилади. Сувнинг қолгани билан ғусл қилинади. Аллоҳнинг изни билан тузалиб кетади.\nХулоса қилиб айтадиган бўлсак, илоҳий интизомга мувофиқ яшайдиган инсонни, барча махлуқотнинг Холиқи бўлмиш Аллоҳ таъоло асрайди. Демак ҳар бир одам фарзанди илоҳий йўриқнома бўлмиш Қуръони каримдек илоҳий китобга ва бу китобни ўз ҳаётига тадбиқ этган Расулуллоҳ соллолоҳу алайҳи васалламга эргашган ҳолда яшаса, худо хоҳласа ҳар бир қийинчилик у инсон учун яхшилик бўлади. Аллоҳ тўғрисини билгувчироқдир .\nислом билим юрти тарбиячиси


Фаластиндаги 10 та қадимий масжид (фото) | Azon.uz - Ахборот-таҳлилий портал\nФаластиндаги 10 та қадимий масжид (фото)\n4071 08:50 06.07.2019\nФаластин ерларида қурилиши узоқ асрларга бориб тақаладиган бир қанча тарихий бинолар ҳамон сақланиб қолган. Фаластин ерларида масжидлар қурилиши мусулмонларнинг иккинчи халифаси Умар ибн Хаттоб даврида, минтақанинг фатҳ қилинишидан сўнг бошланган. Бу даврдаги масжидлар соддалиги билан ажралиб турган. Учинчи халифа Усмон ибн Аффон розияллоҳу анҳу даврларига келиб бу анча ривожланди. Бу даврда масжидлар қурилишида тош ва гипсдан фойдаланилган.\nУммавийлар давридан бу янада ривожланди. Энди масжид ҳовлиси томини кенгайтириш, устунлар қуриш, масжид саҳнасида фаввора қуриш бошланди. Бу даврда масжидлар йирик ва бетакрор тус ола бошлади.\nҚуйида Фаластиндаги Масжидул Ақсо соясидаги 10 та энг муҳим қадимий масжид ҳақида маълумот берамиз.\n1. Умарий Кабир масжиди\nБу масжид Ғазо секторидаги энг қадимий масжид саналади. У Қадимий Ғазо марказидаги эски бозор яқинида жойлашган. Масжиднинг умумий майдони 4100 квадрат метрни ташкил қилади. Масжиднинг мармар билан безатилган 38 та устуни мавжуд. Уларда Ғазо шаҳридаги қадимий меъморчилик санъати намоён бўлган.\nБиринчи жаҳон уруши даврида масжид харобага айланган. Унинг катта қисми вайронага айланиб, минораси қулаган. Масжид 1926/1345 йил мукаммал қайта таъмирланди. Эскисидан ҳам каттароқ қилиб қурилди.\nУшбу Умарий Кабир масжиди кутубхонаси билан алоҳида эътирофга лойиқ. Унда илм-фаннинг турли соҳаларига оид кўплаб қўлёзмалар мавжуд.\n2. Саййид Ҳошим масжиди\nБу масжид ҳам Ғазодаги энг қадимий ва мустаҳкам қурилган масжидлардан саналади. Ушбу масжид Қадимий Ғазониниг шимолида жойлашган. Умарий Кабир масжиди билан орасини тақрибан бир километр ажратиб туради. Фаластин энциклопедиясида келтирилган маълумотларга кўра, масжид қурилиши Мамоликлар даврига тўғри келади. 1830/1266 йилда Усмоний султон Абдулмажидхон даврида қайта таъмирланган.\nТарихий маълумотларга кўра, олдин масжид ичида мадраса ҳам бўлган. Мадрасани Фаластиндаги Олий Исломий шаръий кенгаши вақф молларидан ташкил қилган. Биринчи жаҳон уруши даврида бомба тушганидан кейин харобага айланган.\nСаййид Ҳошим масжиди катталиги жиҳатидан Умарий Кабир масжидидан кейинги ўринда туради. Унда Набий саллаллоҳу алайҳи васалламнинг боболари Ҳошим дафн қилинган деб ишонилади.\n3. Умар ибн Хаттоб масжиди\nТарихчилар ушбу масжид ҳижрий 18-20 йилларда қурилган деб ривоят қилишади. Лекин бу борада энг тўғри сўз ҳижрий 15 йилдир. Айнан шу йилда Фаластин ҳудуди фатҳ қилинган.\nМасжид ёғоч ва дарахт томирларидан бино қилинган. У квадрат шаклда жуда сода қилиб қурилган. 3 минг нафар намозхонни сиғдирган.\n4. Қуббатус Сохро масжиди\nҚуббатус Сохро қурилиши умавийларнинг бешинчи халифаси Абдулмалик ибн Марвон даврида ҳижрий 68 йил бошланиб, ҳижрий 72 йил ниҳояланган. Масжид айлана шаклдаги бино устига айлана гумбаз шаклида қурилган. Масжиднинг айлана биноси бўйлаб 16 та деразаси бор.\nҚуббатус Сохро архитектураси, шакли ва безаклари билан дунёни лол қолдирган энг кўркам бинолардан бири деб танилган. Дуёда бунга ўхшаган бино топилмайди. Бу Абдулмалик ибн Марвон қурдирган энг гўзал масжидлардан бири.\n5. Иброҳимий масжиди\nУшбу масжид тарихи жуда узоққа – Иброҳим алайҳиссалом аёллари Сорани дафн қилиш учун ер сотиб олишларига бориб тақалади. У зот ўзлари ҳам вафот этганларидан кейин айнан шу ерга дафн қилинганлар. Кейинчалик ўғиллари Исҳоқ, Яъқуб ва уларнинг аёллари ҳам шу ерга дафн қилинган.\nМилоддан аввалги 1 аср охирларида Қуддус ҳокими масжид атрофини қўрғон билан ўраб олади. Мазкур девор тошлари ҳалигача сақланиб қолган.\n6. Жаззор масжиди\nЖаззор масжиди яшил гумбазининг баландлиги ва кўркамлиги билан эътиборга моликдир. У шаҳарнинг қўриқчиси ва ўзлигини акс эттиргандай кўриниш беради. Шаҳардаги асосий жума хутбаси шу ерда ўқилади. Уни усмонийлар даврида 18-асрда ҳокими Аҳмад пошо Жаззор қурдирган.\nМасжид усмонли услубида қурилган. Масжид саҳнасида асосчисининг сағанаси бор. Масжид атрофини хоналар ўраб олган. Бу хоналардан 1948 йилгача кўплаб фаластинлик зиёлиларни тарбиялаган Аҳмадийя мадрасаси талабалари ётоқхона сифатида фойдаланган.\n7. Жомиул Кабир\nУ шунингдек, халқ орасида Жомиус Солаҳий деб ҳам танилган. У Нобилисддаги энг катта ва энг машҳур масжид ҳисобланади. Шаҳарнинг шарқий қисмида жойлашган. Аслида у милодий 6 асрда қурилган черков бўлган. Уни Салоҳиддин Айюбий масжидга айлантирган.\n8. Жомиул Ходрў\nНобилис шаҳридаги Ёсимийна маҳалласида жойлашган. Масжид жойлашган ерда Яъқуб алайҳиссалом ўғиллари Юсуф алайҳиссаломни йўқотганларига хафа бўлганлар.\nМасжид тўртбурчак шаклда қурилган бўлиб, узунлиги 87 хутвани ташкил қилади. Бугунги кунда масжид боғлар орасида жойлашган. Масжид саҳнасида ҳовуз ҳам бор. Шунингдек, масжиднинг бежирим меҳроби ва тўртбурчак минораси бор. Масжидда намоз ўқиш учун 300 квадрат метр ажратилган.\n9. Жомиул Бийк\nНобилис шаҳри марказида жойлашган. У аҳоли орасида Жомиул Айн номи билан ҳам танилган. Масжид аслида черков бўлган, усмонийлар даврида масжидга айлантирилган. Ҳижрий 1158 йилда масжид биносини Иброҳимбек Туқон янгилаган. Кейинчалик унинг ўғли Мустафо пошо масжидни кенгайтирган. Масжидниниг ўнлаб хоналари бўлиб. Унда толиби илмлар дарс қилишган.\n10. Жомиул Абяд\nФаластиндаги энг машҳур масжидлардан бири бўлиб, уни Сулаймон ибн Абдулмалик қурдирган. Кейинчалик Салоҳиддин Айюбий даврида масжид биноси янгиланган. Салоҳиддин Айюбий масжидга қўшиб гумбаз ва минора ҳам қурдирган.\n269 23:30 26.05.2020\n1831 09:30 16.12.2019\n1012 12:30 11.12.2019\n1187 17:00 13.11.2019\n1785 11:00 11.11.2019\n6729 09:55 23.09.2019


Илк "Yoshlar mehnat guzari" иш бошлади\nКармана тумани "Шибзон" маҳалласида "Yoshlar — kelajagimiz" давлат дастури ижроси юзасидан барпо этилган "Yoshlar mehnat guzari" фойдаланишга топширилди.\nБинонинг очилиш маросимида сўзга чиққанлар ҳудудда ёшлар учун яратилган шароитлар ва фармон ижроси йўлида олиб борилаётган ишлар ҳақида тўхталиб ўтишди. Шунингдек, уларни қийнаб келаётган муаммоларнинг аксари бандлик билан боғлиқ экани ва ҳудудда ташкил этилган меҳнат гузари ёшлар учун чинакам янгилик бўлгани ҳам алоҳида таъкидланди.\nГузар биноси 2 қаватдан иборат бўлиб, унда аёллар ва эркаклар гўзаллик салони, шунингдек тикув цехи ва озиқ-овқат дўкони ўрин олган. Аҳамиятлиси, мазкур маиший хизмат уйларида 36 нафар йигит-қизнинг иш билан бандлиги таъминланган.\n— Бинонинг қурилиш ва жиҳозлаш ишларига жами 2 миллиард сўм маблағ ажратилди, — дейди "Кармана Элдорадо" хусусий корхонаси раҳбари Э. Мансуров. — Бугун тикувхонада ёшлар ва катталар учун мўлжалланган кийимлар тайёрланмоқда. Бу ғоям орқали ҳудуддаги кўплаб ёшларнинг муаммоси ҳал бўлаётганидан хурсандман. Келажакда тижорат банкларидан кредит олиб, фаолиятимни кенгайтиришни, шунингдек, қўшимча 50 нафардан ортиқ ишчи ўрни яратишни ният қилганман.\n"Ёшлар меҳнат гузари"нинг очилиш маросими шибзонликлар учун чинакам байрамга айланди. Шу куни гўзардаги тикув цехида ишга жойлашган 30 нафар хотин-қизга меҳнат дафтарчалари топширилди. Хитойда ишлаб чиқарилган тикув дастгоҳларида бежирим кийим-кечакларни тикаётган қизлар ўз қишлоғида мана шундай замонавий корхона қурилганидан беҳад мамнун.\n— Коллежни тугатганимга беш йил бўлди, — дейди З. Нарзиева. — Шунча вақтдан буён ишсиз эдим. — Қишлоғимизда тикув цехи очилгани биз учун катта имкониятдир. Яқинларим ҳам бундан хурсанд.\n"Ёшлар меҳнат гузари"даги савдо дўконлари ҳам маҳсулотларининг сифати ва нархининг чўнтакбоплиги билан қишлоқ аҳолисига манзур бўлмоқда. Туманда яна 7 та ана шундай мажмуалар барпо этилиши режалаштирилган.


SR Medicare – Delta Pharm Group\n(Левокарнитиндан ташкил топган)\nЛевокарнитин – бу витаминсимон модда бўлиб, у жигар ва буйракларда лизин ва метиониндан ҳосил бўлади. Айрим ҳолларда унинг ҳосил бўлиши етарли даражада бўлмаслиги мумкин, шунинг учун унинг тақчиллиги ўрнини тўлдириш учун инсонга кундалик озиқланиш тартибига белгиланган озиқ-овқат маҳсулотларини киритиш\n(Тиамин Гидрохлорид (Витамин В1), Рибофлавин Натрий Фосфат (Витамин В2), Пиридоксин Гидрохло- рид (Витамин В6), Никотинамид (Витамин РР), Цианокобаламин (Витамин В12), Д-пантенол (Провитамин В5) мажмуидан иборат. Витамед таркибида невралгия, парез, неврит, тунги томир тортишиши, остеопороз,\nФлуконазол – триазоллар синфига мансуб бўлиб, замбуруғга қарши дори воситаси ва замбуруғлар ҳужайрасида стерол синтезининг кучли ингибитори ҳисобланади. Цитохром 450 га боғлиқ бўлган замбуруғ ферментларининг фаоллигини тўхтатган ҳолда юқори хусусиятли таъсир кучига эга.\n(Диклофенак + Серратиопептидазадан иборат)\nСерратиопептидаза ва Диклофенак хусусиятларининг уйғунлаштирилиши тўплами оғриқсизлантирувчи, шамоллашга қарши, фибринолитик ва шишга қарши хусусиятли Радофен аралаш препаратини яратишга имкон беради.\nСилденафил (Леватра) дори воситаси кучли таъсирга эга бўлган томир кенгайтирувчи восита ҳисобланади. Силденафил (Леватра) эркакларда эрекция жараёни бузилишини даволаш, шунингдек, жинсий зўриқишга нисбатан табиий жавобни меъёрлаштириш учун қўлланилади.\nОрнидазол – бактерия ва протозойларга қарши таъсир хусусиятига эга бўлган дори воситаси. Препаратнинг таъсир қилиш механизми орнидазол молекуласи нитрогуруҳининг микроорганизмлар ферментлари таъсири остида тикланиш қобилиятига асосланган. Тикланган нитрогуруҳ бактерияларнинг ДНК си\nМоксифлон – антибиотикли резистентлар, шу жумладан, ўзига хос патогенлар томонидан келтириб чиқарилган оғир ва ҳаёти хавф остида бўлган беморларни даволашда янги имкониятларни очиб беради. Бундай ҳолатларга, аввало, нозокомиал пневмония, интраабдоминал инфекциялар, сепсис, мультирезистентли сил\nФлуконазол – триазоллар синфига мансуб бўлиб, замбуруғга қарши дори воситаси ва замбуруғлар ҳужайрасида стерол синтезининг кучли ингибитори бўлиб ҳам ҳисобланади. Цитохром 450 га\nЛинезолид – бактерияга қарши синтетик дори воситаси бўлиб, микробларга қарши препаратлар – оксазолидинонларнинг янги тоифасига киради. Invitro аэроб граммусбат, грамманфий бактериялар ва анаэроб микроорганизмларга нисбатан фаолдир.\nЛевофлоксацин – инфекцияли патологияни даволаш учун мўлжалланган бактерияга қарши препаратлар гуруҳига кирувчи дори воситаси ҳисобланади. Левофлоксацин фторхинолонлар тоифасига кирувчи ярим синтетик бактерияга қарши воситадир.\nКетоконазол жуда муҳим хусусиятларга эга бўлиб, у нафақат инсон гўзаллигига шикаст етказувчи эстетик жиҳатдан ноқулай, балки анча ёқимсиз ҳасталик бўлган замбуруғдан ҳалос бўлишга ҳам ёрдам беради.\n(Беклометазон + Гентамицин + Клотримазолдан иборат)\nДермоклин – бу яллиғланиш, аллергия, замбуруғ ва бактерияга қарши кураштш хусусиятларига эга бўлган, мувозанатлаштирилган аралаш препарат ҳисобланади.\n(Диклофенак + Метилсалицилат + Ментол ёғи + Зиғир ёғидан иборат)\nДистофен оғриқни қолдириш учун энг кенг тарқалган дори воситаларидан бири бўлиб, бир вақтнинг ўзида яллиғланишга қарши ва аналгетик таъсирга эга бўлган препарат – нестероидли шамоллашга қарши дори воситаси ҳисобланади.\n(Бетаметазон дипропионат + салицил кислотаси + карбамид + сут кислотаси + лактат натрийдан иборат)\nДипновет – ташқи қўлланилувчи глюкокортикостероид ҳисобланади. Яллиғланиш, қичиш, аллергияга қарши курашиш, томирни торайтириш хусусиятларига эга бўлиб, экссудат ва пролиферативга қарши кератолитли ва намловчи таъсирларни кўрсатади.


Куадрадони "Ювентус"да ҳимоячига айлантиришмоқчи - Offside.uz – Offside'да бўлинг, офсайдда қолманг!\nКуадрадони "Ювентус"да ҳимоячига айлантиришмоқчи\nУ аввал бу позицияда ўйнаб кўрган.\n"Ювентус" клуби мураббийлар штаби жамоанинг ўнг қанот вингери Хуан Куадрадонинг позициясини ўзгартиришни режалаштиришмоқда.\nGoal нашри тарқатган хабарга кўра 31 ёшли колумбиялик футболчи Леонардо Спинаццола ва Жоау Канселуларнинг сотиб юборилгани туфайли янги мавсумда ўнг қанот ҳимоячида тўп суриши мумкин. Бироқ, бу ўрин учун у Маттиа де Шильо билан рақобат олиб боришига тўғри келади.\nЭслатиб ўтамиз, Куадрадо учун ўнг қанот ҳимоясида ўйнаш бегона эмас. У Массимилиано Аллегри даврида ушбу позицияда 6та ўйин ўтказган ва 4та голга ассистентлик қилишга эришган.\n14/08, 18:40 0


Конституцияни ўрганамиз – Сурхон тонги\nБош саҳифа / Сиёсат / Конституцияни ўрганамиз\nНоябр 10, 2018\tСиёсат Изоҳ қолдириш 449 Кўрилди\nҚонунни билиш ҳар бир фуқаронинг бурчидир. Қонун ва ҳуқуқларни билишни ёшликдан бошлаш зарур.\nАммо қонун тили расмий ва ёшлар учун тушуниш қийинлигини инобатга олиб, бошланғич синф ўқувчиларига тушунтирилганда боланинг ёши, дунё- қараши ҳамда психологик хусусиятларини ҳисобга олган ҳолда дарслар турли ўйинлар тарзида ташкил этилиши лозим. Шу билан бирга асосий қомусимизни ўрганиш мақсадида ташкил этилган “Конс- титуция алифбоси” дарслари ҳам катта самара беради. Бунда илғор педагогик ва ахборот коммуникация технологиялари ҳамда ўқитишнинг кўргазмали усулларидан фойдаланиш лозим. Мактабларда асосий қонунимизга бағишлаб ташкил этиладиган кўрик-танловлар, маънавий-маърифий учрашувлар, давра суҳбатлари ёш авлоднинг ҳуқуқий саводхонлигини оширишга катта ҳисса қўшади. Конституция фуқароларнинг барча орзу-истакларини рўёбга чиқаришнинг мустаҳкам ҳуқуқий асоси эканлигини чуқур англатиш учун ўқувчиларга дарсдан ташқари экскурсиялар уюштириш, тарихий ва ҳужжатли фильмларни намойиш этиш ҳам яхши натижа беради.\nТермиз шаҳар 12-мактаб ўқитувчиси\nОлдинги Ис газидан эҳтиёт бўлинг!\nКейинги Машҳур Сополлитепа\nҲимоянинг ишончли воситаси


«Маҳалламизни газга улаб беринг» - Урганч тумани аҳолиси кўп йиллик муаммодан шикоят қилди\n14:56 / 27.08.2020\nХоразм вилояти, Урганч тумани, Юқорибоғ қишлоғининг «Бободеҳқон» маҳалласи аҳолиси газ таъминоти билан боғлиқ муаммонинг ҳал этилмай келаётганидан шикоят қилди. Маҳалла аҳли уч йилдан бери раҳбарлар ваъдаси бажарилишини кутмоқда.\nЮқорибоғ қишлоғининг «Бободеҳқон» (олдинги «Сартовул») маҳалласи Урганч – Чолиш автомобиль йўли ёқасида жойлашган. 2013 йилда маҳалланинг бир қисми Вазирлар Маҳкамасининг «Хоразм вилояти истеъмолчиларини ёқилғи-энергетика ресурслари билан таъминлашга доир қўшимча чора-тадбирлар тўғрисида»ги 193-қарорига биноан газ етиб бориши қийин бўлган ҳудуд деб топилиб, таъминотдан узиб ташланган.\nҲозирги пайтда «Бободеҳқон» маҳалласининг 735та хонадонидан 170тасида газ бор. Қолган 565та хонадон вакиллари газ таъминотига улаб беришларини сўраб, эшик қоқиб бормаган жойлари қолмаган.\nМаҳалла оқсоқолларидан бири, меҳнат фахрийси, 86 ёшли Сотимбой Шарипов газ таъминоти билан боғлиқ муаммо тўғрисида гапириб берди.\n«2013 йилда маҳалламизнинг бир қисмини ҳеч қандай огоҳлантиришсиз газ таъминотидан узиб ташлашди. Кейин билсак, «газ етиб бориши қийин бўлган» ҳудудда жойлашган эканмиз. Магистрал газ қувурининг биздан олдинги ва кейинги қисмида жойлашган маҳаллаларда газ босими юқори бўлса, қандай қилиб газ етиб бориши қийин бўлган ҳудудда жойлашган бўламиз?\nГаз таъминотига улаб беришларини сўраб, Тошкентгача бордик. Аммо маҳаллий ҳокимлик ва газ идорасидан ҳеч қандай ёрдам бўлмади. 2017 йилда вилоят ҳокими газ таъминоти тикланишини ваъда берган эди. Бунгаям мана 3 йил бўлиб қолди, аммо ваъда бажарилмади», - деди Сотимбой бобо.\nТабиий газ муаммоси маҳалла тадбиркорларини ҳам қийнаб қўйган. Қизларгул Эгамова хусусий болалар боғчасини очиб, йигирмадан ортиқ болани тарбияламоқда. У қишнинг совуқ кунларидаги муаммолар тўғрисида гапирди.\n«Маҳаллада хусусий болалар боғчасини очганман. 25 нафар болани тарбиялаяпман. Шароитлар оғир, газ йўқ. Қишнинг совуқ кунларида хонани кондиционер ёрдамида бир амаллаб иситиб ўтирамиз.\nМаҳалламиз атрофидаги ҳудудлар газ таъминотига уланган, босим ҳам баланд. Қандай қилиб ҳудудимиз газ етиб бориши қийин бўлган жой деб топилган, шуни ким тушунтириб беради?», - деди у.\nТабиий газ муаммоси туфайли маҳалла аҳолиси таппи ва кўмирдан фойдаланмоқда. Суюлтирилган газ баллони ойда бир марта етказиб бериляпти. Ундан фақат овқат пишириш, сув қайнатиш учун фойдаланиш мумкин.\nЙилнинг совуқ фаслларида уйларни иситиш учун кўмир ва ўтин ёқиляпти. Ўтган йили Қозоғистоннинг сифатли кўмирининг тоннаси аҳоли томонидан 640 минг сўмдан, Ўзбекистоннинг арзон, аммо сифатсиз кўмирининг тоннаси 325 минг сўмдан сотиб олинган.\nМеҳнат фахрийларидан бири, 69 ёшли Отахон Жуманиязов сўзларига кўра, маҳалла газ таъминотидан узилиши натижасида кўплаб бошқа муаммолар келиб чиққан.\n«Оилада 10 жонмиз. Турмуш ўртоғим 1-гуруҳ ногирони. Қишда бир амаллаб, бир-икки хонани иситиб, қамалиб ўтирамиз. Шароитлар оғир. Таппи, кўмир ёқиш натижасида уларнинг сассиқ, бадбўй ҳиди ҳамма жойга тарқалади. Натижада нафас олиш қийинлашиб қолади.\nГаз йўқлигидан дарахтлар ҳам кесиб ташланди ва ўтин қилиб юборилди. Маҳалладаги экологик вазият ҳам ёмонлашди.\nМаҳалламиз газ таъминотидан нима учун узиб ташланганини тушунмаяпман. Бу ерда газ босими ҳар доим баланд бўлган. Суюлтирилган газ етказиб берилмоқда дейишади. Аммо ундан фақат овқат пишириш, сув қайнатишда фойдаланиш мумкин, хоналарни иситишнинг эса иложи йўқ», - деди у.\n«Хоразм ҳудудгаз» МЧЖ «Урганч тумангаз» филиали бош муҳандиси Пўлат Раҳимов «Бободеҳқон» маҳалласининг табиий газ таъминотига улаш билан боғлиқ муаммоларни айтди.\n«Бободеҳқон» (олдинги «Сартовул») маҳалласининг бир қисми 2013 йилда Вазирлар Маҳкамасининг «Хоразм вилояти истеъмолчиларини ёқилғи-энергетика ресурслари билан таъминлашга доир қўшимча чора-тадбирлар тўғрисида»ги 193-қарорига биноан газ етиб бориши қийин бўлган ҳудуд деб топилиб, таъминотдан узиб ташланган. Бу қарор ҳозир ҳам ўз кучида, шу туфайли маҳаллани газ таъминотига қайта улашнинг иложи йўқ.\n«Бободеҳқон» маҳалласи Урганч шаҳрига яқин бўлишига қарамай, Ғойбу қишлоғида жойлашган Урганч газ тақсимлаш станциясидан 16-17 км узоқликда жойлашган. Бу эса яқин масофа эмас.\nҲозирги кунда маҳалла аҳолиси суюлтирилган газ билан имтиёзли нархларда мунтазам равишда таъминланмоқда», - деди Пўлат Раҳимов.\nАлбатта, табиий газга боғлиқ бўлган маиший қулайлик ўрнини таппи, кўмир, ўтин, суюлтирилган газ ёқиш орқали тўлдириб бўлмайди. Одамлар шикоятининг асл моҳияти ҳам шунда.\nСўнгги йилларда газ тақсимлаш станцияларида, магистрал қувурларда кўплаб таъмирлаш ишлари амалга оширилди, газ таъминоти билан боғлиқ муаммолар бартараф қилинди. Балки аввал газ таъминотидан узилган ҳудудларни яна қайта улаш имконияти пайдо бўлгандир?\n«Бободеҳқон» маҳалласи аҳолиси табиий газ билан таъминланишини, бу борада аввалги қабул қилинган баённомаларнинг қайта кўриб чиқилишини, табиий газ учун қўшимча лимит ажратилишини, куз-қиш мавсумида аҳолининг фаровон ҳаёт кечиришига шароит яратиб берилишини раҳбарлардан сўрашмоқда.\n«Камчиликлар аниқланди, вазирлик ҳисоб беради» – Сенат ишчи гуруҳи свет ва газ муаммосини ўрганиб қайтди\n08:16 / 03.12.2020\nГаздан қарздорлик тўғрисида SMS хабар юбориш бошланди. Бир кунда 50 млн сўмга яқин тўловлар амалга оширилди\nҚишда цемент нега қимматлаяпти?\nЎзбекистондаги иккита цемент заводи газ босими пасайиши сабаб маҳсулот ишлаб чиқаришни тўхтатди


«Тоза шаҳар» акцияси ёшлар ташаббуси! — ekolog\nЎзбекистон Республикаси Президенти Ш.М.Мирзиёевнинг 2020 йил 29 декабрь кунги Олий Мажлисга йўллаган Мурожаатида белгиланган вазифаларнинг ижросини таъминлаш, шунингдек, аҳолининг, айниқса ёшларнинг экологик маданиятини орттириш, атроф муҳитга бўлган эътиборини кучайтириш, она табиатни келажак авлод учун асраб-авайлаш, экологик вазиятни яхшилаш ва атроф муҳитга салбий омилларнинг олдини олиш мақсадида «Янги Ўзбекистонда эркин ва обод яшайлик!» шиори остида қорақалпоғистонлик ёшлар ташаббуси билан «Тоза шаҳар» оммавий ободонлаштириш ва кўкаламзорлаштириш ишлари амалга оширилиши режалаштирилган бўлиб, мазкур ёшлар ташаббуси Ўзбекистон ёшлар ишлари агентлиги Қорақалпоғистон Республикаси бошқармаси томонидан қўллаб-қувватланиб, Қорақалпоғистон Республикаси Жўқорғи Кенгесининг 2021 йил 12 апрель кунги 7-сонли баённомасига асосан ўтказилиши белгиланди.\nЖорий йил 17 апрель күни Нукус шаҳри “Ёшлар маркази” биноси олдида ёшлар ташаббусининг тантанали очилиш маросими ўтказилди. Маросимда лойиҳага “старт” берилиб, Ўзбекистон Республикаси ва Қорақалпоғистон Республикаси байроғи, Ёшлар ишлари агентлиги ва “Тоза шаҳар” лойиҳаси логотипи тасвирланган байроқлари билан “Дўстлик” каналида ҳаракат оммавий тарзда бошланди.\n“Дўстлик” канали бўйида лойиҳада қатнашувчи вазирлик, корхона ва ташкилотлар тўпланиб, белгиланган ҳудудларда ободонлаштириш ва кўкаламзорлаштириш ишлари олиб борилди.\nЛойиҳа доирасида «Қорақалпоғистон» кўчаси бўйлаб ёшлар томонидан “Эко патруль” аксияси ташкил этилиб, тозалик ишлари олиб борилди. “Ёшлар маркази” атрофида “Каръера” ёш кадрларни тайёрлаш клуби аъзолари томонидан гуллар боғини яратиш ишлари бошлаб юборилди.\n«Эко марафон» аксияси доирасида «Дўстлик» канали бўйида тозалик ишлари қизғин давом этди. Шунингдек, «Кўнгилли патронаж ёшлар» отрядлари томонидан уруш ва меҳнат ветеранлари, бақувчисидан айрилган, ногиранлиги бор, ёлғиз бошли фуқаролар тиббий кўрикдан ўтказилди.\nБожхона бошқармаси томонидан бақувчисидан айрилган оилаларнинг уй ишларига амалий ёрдам кўрсатилди.\nШимолий-ғарбий ҳарбий округи ҳарбий аскарлари томонидан «Шорша бобо» ва «Салмен ата» зиёратгоҳларида ободонлаштириш ва кўкаламзорлаштириш ишлари олиб борилди.\n«Фидоий ёшлар» томонидан бақувчисидан айрилган, ногиронлиги бўлган, шунингдек, ёлғиз бошли фуқораларнинг (жами 21 оила) уй ишларига амалий ёрдам кўрсатилиб, улар яшаётган уй атрофларида ободонлаштириш ишлари амалга оширилди.\nНукус шаҳрини тоза ҳудуд ва яшил белбоғли шаҳарга айлантириш, ёшлар онгида экологик маданиятини янада ошириш, юртимизда амалга оширилаётган ижтимоий-сиёсий ўзгаришларда ёшларнинг фидоийлигини орттириш ва уларда ватанпарварлик ҳисларини яна да кучайтириш мақсадида Нукус шаҳри ҳудудидаги ободонлаштирилиши зарур бўлган 61 та ҳудудда ободонлаштириш ва кўкаламзорлаштириш ишлари олиб борилди.\nТашаббусда Ўзбекистон Ёшлар ишлари агентлиги Қорақалпоғистон Республикаси бошқармаси томонидан ишлаб чиқилган www.ncity.uz сайти орқали ободонлаштирилиши зарур бўлган 61 та ҳудуд Нукус шаҳри харитасига жойлаштирилди. Эътиборлиси, мазкур ободонлаштириш тақозо этиладиган жойлар қизил рангдаги нишон (байроқча) билан белгиланди.\nЛойиҳада юртимизга таниқли, муваффақиятга эришган турли соҳа ёшларидан ташкил топган “Кўнгилли ёшлар” тарғибот-ташвиқот гуруҳлари ташкил этилди ва Нукус шаҳрининг барча ҳудудларида лойиҳани тарғибот-ташвиқот чораларида иштирок этишди.\nУнда қатнашган ҳар битта ёш 18260 туб декоратив ва мева кўчатларини экишди. 7000 га яқин кўнгилли ёшлардан иборат 61 отряд томонидан тегишли ҳудудларда, вазирлик, корхона ва ташкилотларда ишлайдиган жами 2000 дан ортиқ ёшлар томонидан оммавий кўкаламзорлаштириш ишлари олиб борилди. Ташаббус давомида вазирлик, корхона ва ташкилотлар, кўнгилли ёшлар томонидан 95000 гектарга яқин майдон обод қилинди.\nТозаланган ҳудудларга 4250 мингга яқин мева, 18260 та декоратив ва 750 дона гул ниҳоллари экилди.\nЛойиҳа якунида, Қорақалпоғистон Республикаси И.В.Савицкий номидаги давлат санъат музейи олдида санъат арбоблари ва таниқли эстрада юлдузлари иштирокида гала-концерт ташкил этилиб, тақдирлаш маросими бўлиб ўтди. Унга Қорақалпоғистон Республикаси Жўқорғи Кенгеси бошлиғи М.Камалов, Қорақалпоғистон Республикаси Вазирлар Кенгаши бошлиғи Қ.Сариев, Нукус шаҳар ҳокими У.Панаев, Ёшлар ишлари агентлиги Қорақалпоғистон Республикаси бошқармаси бошлиғи А. Данияровлар қатнашди.\nКун давомида акцияда фаол қатнашган вазирлик, ташкилот, корхона ва маҳалла фуқаролар йиғинлари, шунингдек, кўнгилли ёшлар “Энг фаол иттифоқ”, “Энг фаол ёш”, “Энг фаол отряд”, “Акцияни ёритишда фаоллиги учун”(ОАВ), “Энг фаол ташкиллаштирувчи”, “Энг фаол маҳалла”, “Энг фаол нуроний” ҳамда “Энг фаол биргаликда ишлашувчи ташкилот” номинациялари бўйича тақдирланишди. Гала-концертда эстрада юлдузларининг куй-қушиқлари ёшларни кайфиятини кутариш билан бирга, уларни руҳландирди.\nНукус шаҳридаги ободонлаштирилиши зарур жойларда ободонлаштириш ва кўкламзорлаштириш чоралари амалга оширилгандан сўнг www.ncity.uz сайтидаги қизил рангдаги нишон (байроқча,) билан белгиланган жойлар яшил рангга ўзгартирилиб, Нукус шаҳри “Яшил белбоғли шаҳар”га айлантирилди.\nЁшлар ташаббуси билан амалга оширилган мазур лойиҳа халқимизга ҳос меҳр-муҳаббат, бағрикенглик, эзгулик фазилатларини намоён этди.\nБердақ номидаги Қорақалпоқ давлат университети талабаси


2020 йилдан бошлаб БЮДда товар қайси соҳа учун олиб кирилаётганлигини кўрсатиш лозим | NORMA.UZ\nБунинг учун махсус Таснифлагич тасдиқланди. Божхона юк декларациясини тўлдириш тартиби тўғрисидаги йўриқномага бу ва бошқа тузатишлар киритиилди. Улар 2020 йил 1 январдан кучга киради (рўйхат рақами 2773-4, 29.11.2019 й.).\nтоварлар экспорт/импорт божхона режимига жойлаштирилаётганда юк жўнатувчи/юкни қабул қилувчи тўғрисида (БЮДнинг 2, 8-графалари);\nимпорт ёки экспортда молиявий тартибга солиш учун жавобгар бўлган шахслар тўғрисида (БЮДнинг 2-графаси);\nтоварларни декларациялаётган ишлаб чиқарувчилар/истеъмолчилар тўғрисида. Бунинг учун БЮДнинг 31-графасининг пастки чап бурчаги алоҳида ажратилган майдонча билан тўлдирилди. Код СТИР ва «/» белгиси кўрсатилгандан кейин қўйилади. Агар декларацияланаётган товарнинг ишлаб чиқарувчиси/истеъмолчиси номаълум ёки улар бир нечта бўлса, товарни жўнатувчи/қабул қилувчининг ҳудуди коди қўйилади.\nТўртинчидан, агар товарлар экспортчиси/импортчиси ва уларни жўнатувчи/қабул қилувчи турли шахслар бўлса ҳамда экспортчи/импортчи тўғрисидаги маълумотлар БЮДнинг 9-графасида кўрсатилмаган тақдирда 2-графага маълумотлар киритиш тартиби аниқлаштирилди. Бу ҳолда аввал жўнатувчи/қабул қилувчининг қисқача номи, унинг жойлашган ери (юридик манзили) ва телефон рақами, сўнгра –экспортчи/импортчининг (товарни жўнатиш ёки қабул қилиб олиш тўғрисида топшириқ берган шахснинг) қисқача номи ва жойлашган ери кўрсатилади.


Хитойнинг Мессини сотиб олиш сири ошкор бўлди / CHAMPIONAT.asia\nХитойнинг Мессини сотиб олиш сири ошкор бўлди\n07 фев 12:52\nТеглар : Эсекьель ЛавессиЛионель МессиХавьер Маскерано\nЁзда номи ошкор қилинмаган Хитой клуби "Барселона" ҳужумчиси Лионель Мессини сотиб олмоқчи эди.\nАргентиналик форвард Европани тарк этиб, Осиё клуби футболчисига айланганида йилига кафолатланган 100 млн. евро оларди.\nБироқ Месси таклифни рад этди ва "Барселона" билан шартномани 2021 йилгача узайтирди. Маълумотларга кўра, номи ошкор қилинмаган клуб "Хэбей Чайна Форчун" экан.\nТаклиф рад этилганига қарамасдан Хитой клуби таслим бўлмоқчи эмас ва улар аргентиналик билан шартнома тузиш учун пулдан бошқа йўлларни ҳам ишга солишмоқчи. Бу мақсад йўлида "Хэбей Чайна Форчун" Хавьер Маскерано ва Эсекьель Лавессиларни сотиб олди.\nБу икки футболчи Мессининг яқин дўстлари ҳисобьланишади. Хитойликлар келажакда Маскерано ва Лавессидан "Барселона" футболчисини жамоага олиб келиш учун фойдаланишмоқчи.\nХитой клубидагиларнинг фикрича, Мессини жамоага олиб келиш учун пулдан кўпроқ нарса керак ва улар, форвард Хитойда ўзини уйидек ҳис қилиши учун барча ишни амалга оширишмоқчи.\nМессининг янги шартномасидаги товон пули 700 млн. евро, бироқ хитойликлар бундан қўрқишмаяпти. "Хэбей Чайна Форчун" аргентиналик билан шартнома имзолаб, дунё футбол харитасига ўз номини ёздириб қўймоқчи.\nМанба\t: vivabarca.net\nКарикатура: Мессининг хет-трикидан сўнг МЮ ҳимоячилари ҳавотирга тушиб қолишди 36\n"Олтин бутса" учун курашда Квальярелла Роналдудан ўтиб кетди 17\nМесси: "Қарсаклар учун "Бетис" мухлисларига миннатдорчилик билдираман" 43\nМесси бутун бошли "Реал"дан ўзиб кетди 49\nМесси ғалабалар сони бўйича Хавини ортда қолдирди 14\nЭрнесто Вальверде: “Месси билан бир даврда яшаётганлигимиз — бизнинг омадимиз” 16


Японияда сузишни ўргатадиган йўриқчилар учун ҳимоя ниқоби яратилди\nСпорт 28 июн 2020 105\nУни яратган мутахассиснинг айтишича, бугунги кунда бассейнларга натрий гипохлорит билан ишлов берилган.\nБу эса сув орқали коронавирус юқишининг олдини олади, аммо, ҳаво томчилари орқали касалликни юқтириб олиш хавфи барибир сақланиб қолади. Чунки мураббий ва ўқувчи машғулотлар пайтида бир-бирига яқин масофада бўлади.\nОддий тиббиёт ниқоби эса тўғри келмайди, чунки ҳўл бўлиб кетади. Янгича кўринишдаги маҳсулот тасвири Rockinʼ Pool компанияси томонидан тақдим этилди.


Ўзбекистонда Omicron штамми аниқлангани нима учун орадан икки кун ўтиб эълон қилинди? — Sof.uz\nЖАҲОН 354,812,791 281,707,237 5,622,044\nЎзбекистонда Omicron штамми аниқлангани нима учун орадан икки кун ўтиб эълон қилинди?\n10.01 17:48 177 Тиббиёт\nЎзбекистонда Omicron штамми аниқлангани нима учун орадан икки кун ўтиб эълон қилинди? Санитария-эпидемиологик осойишталик ва жамоат саломатлиги хизмати бошлиғининг биринчи ўринбосари Холмамат Норбоев бу масалага ойдинлик киритди.\n— Omicron штамми, дастлаб, 7 январь куни аниқланди. Бироқ ушбу ташхис бўйича дунёнинг етакчи мутахассислари билан маслаҳатлашиш, узоқ текширувлар ўтказиш ва уни тасдиқлаш билан боғлиқ жараёнлар туфайли уни ўз вақтида эълон қилиш имкони бўлмади ва икки кундан сўнг жамоатчиликка маълум қилинди.\nКеча, 11:12 316\nКеча, 19:10 175 Ўзбекистон\nКеча, 14:46 126 Ўзбекистон


22:45 / 18.09.2017\n18-22 сентябрь кунлари Тошкент шаҳрида бўлиб ўтадиган ICTWEEK 2017 ахборот-коммуникация технологиялари ҳафталигига старт берилди. Бу ҳақда 18 сентябрь куни ICTWEEK 2017 ҳафталиги муносабати билан ташкил этилган матбуот анжуманида маълум қилинди.\n1-кун: “Egovernment Uzbekistan” – Ўзбекистонда "электрон ҳукумат" ривожи (9.30 – 13.30), “Молия соҳасида рақамлаштириш” (14.00 – 18.00);\n2-кун: “Ахборот технологиялари инфратузилмаси” (9.30 – 13.30) ҳамда “Ахборот хавфсизлиги” (14.00 – 18.00) мавзулари муҳокама қилинади.\nКўргазманинг бу йилги формати ноанъанавий, инновацион бўлиши кутилмоқда. Кўргазма павильонлари орасида маданий-кўнгилочар тадбирлар ташкил қилинади. Жумладан, Cyber Games, стартап лойиҳалар тақдимотлари, “RoboKidz” – роботлар намойиши, демозона – янги лойиҳалар намойиш этиладиган ҳудуд, 3D-заллар, шу билан бирга, интерактив ўйинлар учун бўлимлар мавжуд бўлади.\n16:05 / 22.09.2017


Учрашувлар давом этмоқда | "Адолат" СДП\nЎзбекистон “Адолат” СДПдан Президентликка номзод Баҳром Абдуҳалимовнинг Наманган вилоятидаги ишончли вакили, вилоят партия Кенгаши раиси Исроилжон Жўраев тарғибот тадбирларини давом эттирмоқда. Улар кўпчиликда катта қизиқиш уйғотмоқда. Сайловчилар дастур билан танишиш асносида давлатимизни янада тараққий эттиришга қаратилган таклифларни астойдил маъқулламоқдалар. Айни пайтда ўзларининг мулоҳазаларини ҳам баён этмоқдалар.\nИшончли вакил ўтказган навбатдаги учрашув манзили Косонсой бўлди. Бу ердаги маданият марказида маҳаллий аҳоли вакиллари – педагоглар, шифокорлар, тадбиркорлар, уй бекалари тўпландилар. Улар орасида сайловда илк бор қатнашадиган йигит-қизлар ҳам талайгина эди. Ишончли вакил одатдагидай, дастлаб барчани Президентликка номзоднинг таржимаи ҳоли билан таништирди. Сўнгра сайловолди дастурининг энг муҳим жиҳатларига тўхталди.\n– Мен учрашувдан катта таассурот олдим, - дейди меҳнат фахрийси Анорбой ака Олимов. – Айниқса, дастурда ҳаётимизнинг барча жабҳаларига доир масалалар қамраб олингани зўр бўлибди. Хусусан, таълимни ривожлантиришга қаратилган ғоялар жуда қизиқарли. Чунки бу соҳани тўлақонли ислоҳ этмай туриб, баркамол авлодни тарбиялаб бўлмайди.\nСуҳбатдошимиз шундан сўнг айрим мактабгача таълим ташкилотларининг фаолияти талаб даражасида эмаслигини тилга олди. Қолаверса, кичкинтойларни ҳозиргидек уч ёшидан эмас, икки ёшидан бошлаб, ҳеч қандай навбатларсиз юз фоиз қамраб олиниши кераклиги ҳақидаги таклиф ҳам маъқул. Мактабгача таълим тизими тўлиқ бепул бўлишини кафолатлаш пайти келди.\nУчрашувда сўзга чиққан халқ депутатлари Косонсой туман кенгаши депутати Маъруфжон Тешабоев, “Адолат” СДП вилоят Кенгаши раисининг ўринбосари Баҳодир Болтабоев, мехнат фахрийси Муроджон Жалилов ва бошқлар ҳам қимматли ва жўяли фикр-мулоҳазаларни изҳор этдилар.


Интеллектуал мулк объектларини муҳофаза қилиш масалалари муҳокама қилинди | Qaraqalpaqstan Xabar Agentligi\nИлм-фан ва инновацияни ривожлантириш, бу соҳадаги ютуқларни юқори қўшилган қийматли маҳсулотга айлантиришда интеллектуал мулкнинг ишончли ҳимоясини таъминлаш жуда муҳим. Дунёда товарларнинг бренд қиймати юқори ҳисобланади. Интеллектуал мулк Европада ялпи ички маҳсулотнинг 45 фоизини, Хитойда 12, Россияда 7 фоизни ташкил этади.\nАфсуски, мамлакатимиз бу борада дунё бозоридан узоқлашиб кетди. На тегишли идоралар ва на ҳудуд раҳбарлари интеллектуал мулк масаласига эътибор берди. Шу сабабли ихтирочи олим ва ижодкорларимиз хорижга чиқиб кетди. Илмий институтларимиз инновациялар, тармоқлар эса харидоргир ишланма ва брендлар ярата олгани йўқ.\nБўлган тақдирда ҳам аксарият ихтиролар, фойдали моделлар, саноат намуналари бўйича мурожаатлар илмий ишни тезроқ рўйхатдан ўтказиб олиш мақсадида қилинмоқда. Бу борадаги талаблар ҳам эскириб қолган.\nЙиғилишда соҳага оид қонунчиликни такомиллаштириб, интеллектуал мулк ҳимоясини кучайтириш, ҳар бир идора ва тармоққа илмий ютуқларни олиб кириш масалалари муҳокама қилинди.\nАдлия вазирлиги ва Интеллектуал мулк агентлигига барча идоралар ва ҳудудлар, олий ўқув юртлари, илмий-тадқиқот муассасалари билан кенг муҳокама қилиб, соҳани ривожлантиришга қаратилган уч йиллик дастур ишлаб чиқиш вазифаси қўйилди. Интеллектуал мулк яратувчиларини рағбатлантириш, патент эгаларини мукофотлаш каби имтиёзлар тизимини жорий қилиш зарурлиги таъкидланди.\nМамлакатимизда йилига 4 минг 500 атрофида интеллектуал мулк объекти, жумладан, 2 мингдан зиёд товар белгилари рўйхатдан ўтади. Мисол учун, Навоий кон-металлургия комбинати сўнгги ўн йилда 35 та ихтирони рўйхатдан ўтказиб, уларнинг 16 тасидан 400 миллиард сўмдан ортиқ иқтисодий самара кўрган. Бу ишланмаларни бошқа давлатларнинг олтин қазиш корхоналарига сотиш бўйича музокаралар олиб борилмоқда.\nЛекин бундай ихтиролар хорижда рўйхатдан ўтказиб келинмоқда. Чунки юртимизда қийматни баҳолаш тизими амалда ишламаяпти. Бунинг оқибатида кўплаб ишланмалар тижоратлаштирилмай қолиб кетмоқда.\nШу боис Бутунжаҳон интеллектуал мулк ташкилоти мутахассислари билан баҳоловчилар тайёрлаш тизимини йўлга қўйиш муҳимлиги таъкидланди.\nКелгуси йил биринчи чоракда саноат мулки патентлари платформасини яратиб, унга саноат тармоқларидаги интеллектуал мулк объектларини жойлаштириб бориш, вилоятлардаги корхоналар ва олий ўқув юртларининг интеллектуал мулк объектлари базасини яратиш бўйича топшириқлар берилди.\nЎтган йили 400 га яқин ихтиро, 110 та фойдали модел, 170 та саноат намунаси, 36 та селекция ютуғи рўйхатга олинган бўлсада, атиги 43 та илмий ишланма тижоратлаштирилган холос. Шу боис бундай илмий ютуқларнинг “электрон ярмаркаси”ни ташкил этиш лозимлиги таъкидланди.\n– Патент эгаларини тадбиркорлар билан боғлаш керак, – деди Президент.\nДавлатимиз раҳбари маҳаллий товар белгиларини халқаро рўйхатдан ўтказиш масаласига алоҳида эътибор қаратди.\nИнвестициялар ва ташқи савдо вазирлигига маҳаллий брендларнинг халқаро рўйхатдан ўтишини кўпайтириш, уларнинг халқаро бозорга чиқишини қўллаб-қувватлаш бўйича кўрсатмалар берилди.\nЮридик университет ҳамда жойлардаги ҳуқуқшунослик факультетларида тадбиркорлар учун интеллектуал мулкни яратиш ва ҳимоя қилиш бўйича ўқувлар ташкил этилиши белгиланди.\n– Жаҳон бозорига чиқаётган маҳсулотларимизда Ўзбекистон овози жаранглаши керак, бренди бўлсагина маҳсулотларимиз ташқи бозорларда мустаҳкам ўрин эгаллай олади, – дея таъкидлади Шавкат Мирзиёев.\nЯна бир муаммо – юртимизда санъат ва адабиёт асарларидан муаллифнинг розилигисиз фойдаланиш, ундан даромад олиш ҳолатлари кенг тарқалган.\nМисол учун, Ўзбекистонда рўйхатдан ўтиб, ойлик тўлов ундирадиган онлайн кинотеатрларда 30 мингдан ортиқ кино, сериал, қўшиқ, мультфильмлар жойлаштирилган бўлишига қарамасдан, бундан муаллифлар моддий манфаат кўрмайди.\nАхборот ва оммавий коммуникациялар агентлиги, Интеллектуал мулк агентлигига мамлакатимизда рўйхатга олинган кўнгилочар сайтлар, радио ва телеканалларни ўрганиб, муаллифлар манфаатларини таъминлаш вазифаси қўйилди.\n– Интеллектуал мулк ҳимоясини мустаҳкамлай олсак, бу ҳам учинчи Ренессансга ишончли пойдевор бўлади, – деди Президент.\nЙиғилишда муҳокама қилинган масалалар юзасидан мутасадди раҳбарлар ахборот берди.\n13.10.2020, 07:29 | 110 марта кўрилди


Қирғизистонда муддатидан олдинги президент сайловлари ва референдум якунланди - 0\nБугун, 10-январь куни Қирғизистон Президентлика муддатидан олдин сайловини ва бошқарув шаклини (президентлик ёки парламентлик) аниқлаш учун референдум бўлиб ўтди. Сайлов участкалари соат 08:00 да очилиб, 20:00 да ёпилди. Хориждаги сайлов комиссиялари маҳаллий вақт билан ишлайди.\nБу сафар Марказий сайлов комиссияси 17 номзодни рўйхатдан ўтказди.\nМамлакатда 2474 сайлов участкаси очилиб, 3 миллион 563 минг 574 фуқаро сайловчиларнинг якуний рўйхатларига рўйхатдан ўтказилди. Чет элда 48 сайлов участкаси ташкил этилди ва 49 минг 479 сайловчи рўйхатга олинди.\nМустақил Қирғизистон тарихида етти марта Президент сайловлари бўлиб ўтди ва ўтиш даври президенти бир марта референдум орқали тайинланган.\nМустақил Қирғизистоннинг Президенти этиб сайланганлар:\nАсқар Акаев (1991-1995-2000);\nҚурманбек Бакиев (2005-2009);\nАлмазбек Атамбоев (2011);\nСўўрўнбай Жэнбеков (2017);\nРоза Ўтунбаева 2010 йилда ўтказилган референдум натижасида президент бўлган.


Биринчи ташаҳҳуд ва намозда ўтириш ҳолати\n05:00 / 09.01.2017 3774 pdf Ўқиш режими + -\n«Расулуллоҳ соллаллоҳу алайҳи васаллам намозни такбир ва «Алҳамдулиллаҳи Роббил оламийн»ни қироат қилиш билан очар эдилар.\nҚачон рукуъ қилсалар, бошларини кўтариб ҳам, пастга тушириб ҳам юбормас, лекин ўртача тутар эдилар.\nҚачон бошларини рукуъдан кўтарсалар, ғоз туриб олмагунларича сажда қилмас эдилар.\nҚачон саждадан бошларини кўтарсалар, яхшилаб ўтириб олмагунларича яна сажда қилмас эдилар. ҳар икки ракатда «Ат-таҳийяту» ўқир эдилар.\nҚачон ўтирсалар, чап оёқларига ўтирар ва ўнг оёқларини тик тутар эдилар. Шайтоннинг ақибидан ва йиртқичнинг ястанишидан наҳий қилар эдилар. Намозни салом бериш билан тамом қилар эдилар».\nШарҳ: Бу ҳадиси шарифдаги кўп маънолар олдинги ҳадислардан ўрганилгани учун такрорлаб ўтирмаймиз. Фақат ўрганилмаган нуқталарга эътибор берамиз.\n1. «ҳар икки ракатда «Ат-таҳияту» ўқир эдилар».\nЯъни, ўтириб ташаҳҳуд ўқир эдилар. Агар намоз икки ракатли бўлса, шу билан тамом бўлар эди. Тўрт ракатли бўлса ёки уч ракатли бўлса, бу биринчи ўтириш ҳисобланиб учинчи ёки тўртинчи ракатдан кейин охирги ўтиришга яна ўтириб, яна ташаҳҳуд ўқилади ва салом берилади.\n2. «Шайтоннинг ақиби»дан наҳий қилар эдилар. Яъни, бироз аввал васф қилинган «ит ўтиришдан» қайтарар эдилар.\n3. «Йиртқичнинг ястаниши»дан наҳий қилар эдилар».\n«Набий соллаллоҳу алайҳи васаллам қачон намозда ўтирсалар, ўнг кафтларини ўнг сонларига қўяр, панжаларини тугиб бош бормоқ ёнидаги бармоқлари билан ишора қилар эдилар. Чап кафтларини чап сонларига қўяр эдилар».\n«Набий соллаллоҳу алайҳи васаллам қачон аввалги икки ракатда ўтирсалар, худди қизиган тошларнинг устида ўтиргандек ўтирар эдилар», дейилган.\n2. Панжаларни тугиб, кўрсатгич-бармоқ ила ишора қилинади.\nБу бармоқ арабчада «саббоба» дейилади. Шунинг учун ташаҳҳудда қилинадиган ишорани ҳам «ишораи саббоба» дейилади.\n«Ишораи саббоба» ташаҳҳудда «Ашҳаду алла илаҳа» деганда «Ла»ни айтаётганда кўрсатгич бармоқни юқорига кўтариш билан бўлади. Ўша бармоқни кўтаришда бошқа бармоқлар йиғиб олинади.\nБаъзилар ушбу ривоятдаги «панжаларини тугиб», деганини ташаҳҳудга ўтиришда тугиб ўтиради, деб тушунганлар. Шунинг учун аввалдан қўлларини муштга ўхшатиб ўтиришади ва «Ла»га келганда кўрсатгич бармоқларини юқорига кўтаришади.\n«Саббоба» сўкиш деганидир. Бинобарин, «ишораи саббоба» - сўкиш ишораси бўлади.\nТашаҳҳудда «Ашҳаду алла илаҳа иллаллоҳу»нинг «Ла»сида кўрсатгич бармоқни кўтариш шайтонни сўкиш, уни темир қамчи билан уришдек бўлади. Ишорани қилгандан сўнг, намоз тамом бўлгунча ўша бармоққа қараб турилади.\n3. Биринчи ташаҳҳудда ўтирганда худди қизиган тошда ўтиргандек ўтирилади. Яъни, ташаҳҳудни ўқиш билан дарҳол туриш тушунтирилади.\n05:00 / 09.01.2017 2314\n05:00 / 09.01.2017 2734\nБу намознинг фазлини биламизми?\nБир намоз бор. Муаззин тонг отганда азон айтиб, .Намоз уйқудан яхшидир. Намоз уйқудан яхшидир, дейди. Бу гапни эшитган ақлли инсон дарҳол ўрнидан туриб, таҳорат давоми...\n1552 16:35 / 19 июнь\nЯъни, охирги вақти чиқмай туриб бир ракати ўқиб қолинган намоз, вақт чиқмай туриб ўқилган ҳисобига ўтади. Гарчи бир ракатдан бошқаси ўз вақтида ўқилмаса ҳам.Абу давоми...\n1856 05:00 / 04.01.2017\n2314 05:00 / 09.01.2017


22:39, 16.02.2020 // 13137\nТайванда COVID-19 коронавирусига чалинган бемор вафот этди ва ушбу давлатда ҳам биринчи бор касалликнинг энг юқори босқичи кузатилди. Бу ҳақда Хитой марказий телевидениесининг Twitter’даги баёнотида маълум қилинган.\nХабарга кўра, коронавирус 60 ёшли эркакни ҳаётдан олиб кетган, қурбон сўнгги вақтларда оролни тарк этмагани ҳақида маълумот берилган.\nШунингдек, Тайванда вирусга чалинган беморлар сафига яна икки нафар одам қўшилган. Сўнгги маълумотларга кўра, оролда вирусга йўлиққанлар сони 20 нафарга етган.\n15 февраль, шанба куни коронавирус билан боғлиқ биринчи ўлим ҳолати Францияда қайд этилган. Мамлакатга январь ўрталарида Хитойнинг Хубэй провинциясидан келган 80 ёшли эркак вафот этганди. Аввалроқ Японияда ҳам коронавирус билан бўлиқ ўлим ҳолати кузатилган: 80 ёшли аёл Хитойнинг материк қисмидан ташқарида ушбу вирус келтириб чиқарган касаллик туфайли вафот этган учинчи қурбонга айланган.\nКоронавирус 2019 йил декабрь ойи охирларида Ухань шаҳрида тарқалган. Кейинчалик Германия, Франция, Швеция, Финляндия, Бельгия, Испания, Италия, Канада, АҚШ, Россия, Япония, Сингапур, Малайзия, Непал, Австралия, Миср ва бошқа давлатларда ҳам коронавирус билан касалланиш ҳолатлари кузатилган.\nХитой ҳукумати берган маълумотларга кўра, 16 февраль ҳолатига кўра, мамлакатда коронавирусга чалинган беморлар сони 68,5 минг нафарга етган. ХХРдан ташқарида 526 нафар одам касалликка йўлиққан бўлса, вирус туфайли ҳалок бўлганлар сони 1669 нафарни ташкил этган.\nЖаҳон соғлиқни сақлаш ташкилоти коронавируснинг Хитойдан бошқа давлатларда ҳам тарқалиши мумкинлигини прогноз қилди\nМўғулистонда коронавирус сабабли Янги йилни нишонлаш тақиқланди\nБарселонада ўтказилиши керак бўлган Жаҳон мобил конгресси коронавирус сабаб бекор қилинган. Мисрда коронавирусга йўлиқиш бўйича биринчи ҳолат кузатилган. Япониядаги саёҳат кемасида коронавирусни юқтириб олганлар сони 355 кишига етганди.\n11:46 Кеча // 228722\n00:37 Кеча // 200742\n10:00 Бугун // 161666\n17:44 Бугун // 136139


19552 Ўқиш режими + -\nМуҳаррам ойининг энг фазилатли куни ашуро куни бўлиб, у мазкур ойнинг ўнинчи кунидир. Ушбу кунда рўза тутмоқлик Пайғамбаримиз соллаллоҳу алайҳи васалламнинг ва Мусо алайҳиссаломнинг суннатларидир. Аллоҳ таоло ушбу кунда Мусо алайҳиссаломнинг қавмлари ва умматлари бўлмиш Бани Исроилга душманларидан нажот берган кун экан, ана шу кунларда бизлар ҳам астойдил дуо қилайлик! Ашуро кунида Аллоҳ таоло Бани Исроилга нажот берган экан, нима учун энди бизга нажот бермайди? Чунки биз астойдил тавба қилиб, Аллоҳдан сўрай олмаяпмиз.\nМусо алайҳиссалом даврларида Бани Исроилга нажот берган-ку, нима учун бизга нажот бермайди? Бу, балки, бизнинг ҳақиқий бандачилик қилолмаётганимиз сабаблидир?! Мусулмонларнинг номидан ҳар хил ишлар бўлиб кетмоқда. Аллоҳ таолодан астойдил, йиғлаб илтижо қилиб, барчамиз ихлос ила сўрайлик. Ўзимизнинг шахсий манфаатимизни эмас, балки бутун дунёдаги мусулмонларнинг манфаати, бутун Исломнинг манфаати учун жон куйдириб, ашуро кунларида Аллоҳдан сўрайлик – дунё мусулмонларига нажот бериб, ҳақиқий мусулмончиликка қарши бўлиб, унга душманлик қилаётганлар, мусулмонларга ҳар хил чораларни кўраётганларнинг Аллоҳ таоло Ўзи чорасини кўрсин. Аллоҳнинг Ўзи уларга кифоя қилсин, мусулмонларга нажот берсин, деб дуолар қилайлик. Иншааллоҳ, Аллоҳ таоло қабул қилади, албатта! Аллоҳнинг ҳузурига кўтарилган қўллар кўз ёшлар билан бўлса, қуруқ қайтарилмайди, доимий ҳолда бу эшик очиқ. Фақат биз ҳақиқий дуо қилишни билишимиз керак, дуонинг шартларини жамлаб туриб, Аллоҳдан сўрай олишни билишимиз керак, кўпчилик бўлиб сўрашимиз керак, ана шунда, иншааллоҳ, самараси бўлади, натижаси кўринади.\nСалама ибн Акваъ розияллоҳу анҳудан ривоят қилинади: «Набий соллаллоҳу алайҳи васаллам Асламдан бир кишига одамлар ичида «Ким бирор нарса еган бўлса ҳам, куннинг қолганида рўза тутсин, ким емаган бўлса, у ҳам рўза тутсин, чунки бугун ашуро куни», деб жар чақиришга амр қилдилар» (Имом Бухорий, Муслим ва Насаий ривоят қилишган).\nПайғамбаримиз соллаллоҳу алайҳи васаллам бозорларда ва кўчаларда жар чақиртиришларидан ашуро кунининг рўзаси қанчалик муҳим экани кўриниб турибди.\nعَنِ الرُّبَيِّعِ بِنْتِ مُعَوِّذِ رَضِيَ اللهُ عَنْهَا قَالَتْ: أَرْسَلَ رَسُولُ اللهِ صَلَّى اللَّهُ عَلَيْهِ وَسَلَّمَ غَدَاةَ عَاشُورَاءَ إِلَى قُرَى اْلأَنْصَارِ الَّتِي حَوْلَ الْمَدِينَةِ مَنْ كَانَ أَصْبَحَ صَائِمًا فَلْيُتِمَّ صَوْمَهُ وَمَنْ كَانَ أَصْبَحَ مُفْطِرًا فَلْيُتِمَّ بَقِيَّةَ يَوْمِهِ فَكُنَّا بَعْدَ ذَلِكَ نَصُومُهُ وَنُصَوِّمُ صِبْيَانَنَا الصِّغَارَ مِنْهُمْ إِنْ شَاءَ اللهُ وَنَذْهَبُ إِلَى الْمَسْجِدِ فَنَجْعَلُ لَهُمُ اللُّعْبَةَ مِنَ الْعِهْنِ فَإِذَا بَكَى أَحَدُهُمْ عَلَى الطَّعَامِ أَعْطَيْنَاهَا إِيَّاهُ عِنْدَ اْلإِفْطَارِ. رَوَاهُ الشَّيْخَانِ.\nАр-Рубаййиъ бинти Муъаввиз розияллоҳу анҳодан ривоят қилинади: «Расулуллоҳ соллаллоҳу алайҳи васаллам ашуро куни эрталаб ансорийларнинг Мадина атрофидаги қишлоқларига одам юбориб: «Ким эрталабдан рўза ният қилган бўлса, рўзасини охирига етказсин, ким эрталабдан оғзи очиқ бўлган бўлса, куннинг қолганида таом емасин», деб айтдилар. Бас, шундан сўнг у (куннинг) рўзасини тутадиган, ёш болаларимизга ҳам, иншааллоҳ, рўза туттирадиган бўлдик. Масжидга бориб, уларга жундан ўйинчоқ қилиб берар эдик. Агар улардан бирортаси таом сўраб йиғласа, ифторгача унга ҳалиги ўйинчоқларни берар эдик» (Имом Бухорий ва Муслим ривоят қилганлар).\nМана, азизлар, ашуро куни рўзаси муҳим эканидан, нафақат Мадина, балки унинг атрофидаги қишлоқларга ҳам жарчиларни юбориб, жар чақиртирилган ва ҳаттоки ёш болаларга ҳам шу куннинг рўзасини туттириш одат тусига кирган экан. Ёш бола-да, барибир, бунинг моҳиятини тушунмаслиги мумкин, қорни очиб, чанқаб йиғласалар, масжидларда уларга жундан қилинган ўйинчоқлар бериб, шу ўйинчоқлар билан қуёш ботгунча оғзини очтирмасдан овунтириб турганлар.\nМана шу даражада муҳим бўлган ашуро куни яқинлашиб келмоқда. Бизлар ҳам фарзандларимизнинг қалбида бу кунга нисбатан, Муҳаррам ойига нисбатан, қолаверса, ўзимизнинг янги йилимизга нисбатан алоҳида бир туйғуларни шакллантириб қўйишимиз керак. Токи бизнинг фарзандларимиз янги йилимиз қачон эканини, Муҳаррам ойининг фазилатини, ашуро кунининг баракотларини тушуниб етсинлар. Улар сиздан, яъни ўз ота-оналаридан «Қачон яна янги йил бўлади, қачон яна Муҳаррам ойи келади, қачон яна ашуро куни бўлади? Бизга яна фалон нарса олиб берасизми? Ўша куни яна байрам қиламизми?» деб сўрайдиган бўлсинлар, булар – нақадар роҳатбахш сўзлар! Фарзандлар шуни талаб қилиб турадиган даражада тарбиялансалар, бу ҳақиқий маънавиятимиз, ҳақиқий миллийлигимиз эмасми? Ҳар биримиз хонадонимизда мана шу байрамона шукуҳнинг доимий бўлиб туришини таъминлашга ҳаракат қилайлик.\nИбн Аббос розияллоҳу анҳудан ривоят қилинади: «Расулуллоҳ соллаллоҳу алайҳи васалламнинг ушбу кун – ашуро куни рўзасини бошқасидан афзал кўриб, соғиниб ва ушбу ой – Рамазон ойи рўзасини истаб соғингандек, бошқа кун ва ой рўзасини истаганларини кўрмадим», деганлар» (Имом Бухорий ва Муслим ривоят қилганлар).\nАбу Саид розияллоҳу анҳудан ривоят қилинади: «Набий соллаллоҳу алайҳи васаллам: «Ким ашуро куни аҳли аёлига кенглик яратса, Аллоҳ унга йил бўйи кенглик яратади», дедилар» (Табароний ва Байҳақий ривоят қилишган).\nСуфён Саврий раҳматуллоҳи алайҳ: «Биз ушбу ҳадисни амалда қўллаб кўрдик ва унинг айтилганидек эканига гувоҳ бўлдик», деганлар.\nБу ҳадиси шарифни муҳаррам ойида ашуро кунининг фазли тўғрисидаги маърузаларимизда ҳар йили такрорлаймиз ва ҳақиқатдан ҳам жамоатимиз ичида «Қори ака, айнан шу ҳадиси шарифнинг тасдиғини кўрдим», деганлар кўп. Суфён Саврий раҳматуллоҳи алайҳ қандай кўрган бўлсалар, жамоатимиз ичидан келиб бизга гувоҳлик берганлар бор. Мен ўзим бунинг тасдиғини кўрганимни гапириб ўтирмайман – мен ҳар йили буни кўраман.\nАшуро кунида аҳли оилаларингизга, фарзандларингизга кенглик яратиб беринглар, ҳар ким имконият даражасида тўкин дастурхон атрофида бир байрам қилинглар, саҳарлик, ифторликлар шундай гўзал дастурхонлар билан, дуолар билан, хатми Қуръонлар билан бўлсин, Аллоҳ таоло бутун йилни худди шундай тўкин-сочинликка айлантириб қўяди. Пайғамбаримиз соллаллоҳу алайҳи васаллам шунинг ваъдасини бериб турибдилар-ку! Суфён Саврийдек валиюллоҳ, Аллоҳнинг энг яқин дўстларидан бири бунинг тасдиғини кўрдим, демоқдалар. Шунингдек, ичимизда ҳам ўнлаб шундай инсонлар буни кўрдим, деб менга гувоҳлик берганлар. Албатта, ҳозир ҳам кўрганингизни тасдиқлаб турибсизлар. Кўрмаганлар бу йил шуни қилишсин, бир амалга оширишсин, кўрадилар, иншааллоҳ.\nМабодо, агар шу нарса тасдиқ бўлмай қолса, демак, ўша инсоннинг ўзида қандайдир нуқсонлик ва камчилик борки, шу туфайли бу натижага эриша олмаслиги мумкин. Бунинг учун ихлос, муҳаббат, тақво талаб қилинади, ушбу мукофотга тўлиқ ишонган ҳолда амалга оширилса, иншааллоҳ, натижага эришилади. Аввало, ашуро кунидаги дастурхон ноз-неъматлар билан тўлдирилганда улар ҳалол, пок маблағ эвазидан бўлмоғи керак. Ана шунда Аллоҳ таоло барака беради.\nАллоҳ таоло ҳозир жорий бўлиб турган 1437 йилимизнинг аввалги йилга нисбатан ҳар тарафлама ижобий бўлмоқлигини Ўзи муваффақ айласин!\nИсҳоқжон Муҳаммад, «Тўхтабой» жомеъ масжиди имом-хатиби\n(16.10.2015 йилги жума мавъизасидан олинди.)\n18:43 / 12.12.2016 1002\n06:48 / 27.02.2018 758\nРЎЗА ВА САЛОМАТЛИК Рўзанинг инсонга келтирадиган фойдалари ҳақида гап кетар экан, унинг инсон саломатлигига нисбатан ўта фойдали эканлиги энг кўп давоми...\n00:34 / 08.02.2017 2117\n23:58 / 06.03.2017 8095\n21:56 / 15 январь 1582


Бугун - Халқаро ШИФОКОРЛАР куни. (Хар октябр ойининг биринчи душанбаси кунида нишонланади.)\n11.10.2021. Ўзбекистон касаба уюшмалари Федерациясининг Фарғона вилоят Кенгаши томонидан ёшларнинг бўш вақтларини мазмунли ташкил этиш, уларнинг сайлов қонунчилиги ҳамда сайлов тўғрисидаги билимларини ошириш мақсадида сентябрь-октябрь ойлари давомида “Сайлов ҳуқуқини биласизми?” танлови ўтказилди.\nТанлов вилоят Кенгашининг расмий сайти ҳамда телеграм каналида, шунингдек, 103 дан ортиқ турли интернет канал ва гуруҳларда эълон қилиниб, 113 мингдан ортиқ киши танишиш имконига эга бўлди.\nИкки босқичда ташкил этилган танлов шартига кўра биринчи босқичда иштирокчилар @kasabafar телеграм каналида 10 кун давомида эълон қилинган 3 тадан саволларга жавоб бердилар. Хусусан, танлов саволларига жавоблар махсус манзилга юборилиб, биринчи бўлиб тўлиқ ва тўғри жавоб берган иштирокчи 3 баллни қўлга киритган бўлса, қолган иштирокчиларга 1 баллдан берилди. Саволлар 10 кун давомида соат 17:00 да эълон қилиниб, иштирокчилар томонидан жавоблар соат 17:00-19:00 гача оралиқда телеграмдаги махсус манзил орқали қабул қилинди. Белгиланган вақтдан кейин келган жавоблар ҳисобга олинмади.\nБиринчи босқич таҳлилларига кўра 10 кун давомида 23 минг 241 нафар иштирокчи қатнашди. Танлов саволларига эса 11 минг 978 нафар иштирокчи жавоб берди. Уларнинг 8 минг 231 нафари ўз вақтида жавоб берган бўлса, 3 минг 747 нафари белгиланган вақтдан кейин жавоб берган. Ўз вақтида жавоб берган 8231 нафар иштирокчидан 709 нафар иштирокчи тўғри ва тўлиқ жавоб бериб тегишли балларни қўлга киритди.\nТанловнинг биринчи босқичи якунига кўра 24 нафар иштирокчи иккинчи босқичда иштирок этиш ҳуқуқини қўлга киритди ва уларнинг 3 нафари Низомда белгиланган ёшдан катталиги учун, 2 нафари ўз хоҳишига кўра иштирок этишни исташмади.\nИккинчи босқичда 19 нафар танлов иштирокчиси, турли соҳа вакилларидан иборат ҳакамлар ҳайъати, ёшлар, оммавий ахборот воситалари вакиллари ва блогерлар иштирок этдилар.\nТанлов Низомига асосан иккинчи босқич 2 та турдан иборат бўлди. Биринчи турда иштирокчилар комюьтерда махсус тайёрланган 20 донадан тест саволларига 30 дақиқа давомида жавоб бердилар.\nИккинчи турда эса, иштирокчиларга навбати билан 3 тадан савол берилди. Иштирокчиларнинг саволларга тайёргарлик кўриши учун 3 дақиқа, жавоб бериши учун 3 дақиқа ажратилди. Ҳар бир тўғри жавоб учун 5 балл берилди.\nТаъкидлаш зарурки, танлов очиқ, ошкора ва шаффоф равишда ўтказилди. Ҳар бир иштирокчи жавоб берганидан сўнг баллари шу заҳоти эълон қилинди ва махсус экранда акс этиб турди.\nТанлов якунида 1-ўринни эгаллаган ғолиб диплом ва “Зомин” санаторийсига йўлланма, 2-ўринни қўлга киритган иштирокчи диплом ва нооутбук, 3-ўрин эгаси диплом ва телевизор билан тақдирланди. Қолган барча иштирокчиларга фахрий ёрлиқ ва эсдалик совғалари топширилди.


25 январ 2021, Тошкент вақти: 05:49\n28 ноябрь куни Бухоро шаҳри марказида ўтказилган велопойга\nОзодликка кейинги кунларда турли вилоятлардан мурожаат қилган ҳокимият тизими мулозимлари Шавкат Мирзиëевнинг соғлом турмуш тарзини тарғиб қилиш ҳақидаги фармони ижроси жойларда "абсурд даражага" етганини айтмоқда.\nПандемия¸ қолаверда қаттиқ совуқ бошланган айни кунларда вилоят ҳокимлари барча бюджет ташкилоти ходимларини велосипед ва пиëда юриш марафонига чиқармоқда¸ мамлакат бўйлаб поликлиника ҳамширалари уйма-уй юриб¸ бўй¸ вазн ва бел айланмаси ҳақидаги маълумотлар киритилган “саломатлик картаси” очмоқда.\nАйни пайтда айрим мулозимлар бюджет ташкилотлари “тепадан тушган буйруқ” асосида Namangan moto bike қўшма корхонасида йиғилаëтган Хитой велосипедларини бозор нархидан қимматга сотиб олишга мажбур бўлаëтганини иддао қилди.\nМарафонларни уюштиришда бевосита қатнашган айрим ИИБ ходимлари¸ ҳар шанба куни ўтказиладиган бундай тадбирлар боис шаҳар ва туман марказларидаги йўлларнинг ëпилиб¸ икки соатга чўзилаëтган транспорт тиқини пайдо қилаëтганини айтмоқда.\nОддий ўзбекистонликлар¸ Ўзбекистонда пандемия даврида бошланган бу кампанияни қўшни Туркманистон президентининг “саломатлик массовкалари”га қиëсламоқда.\nҲокимлар бюджет ходимларини велопойгага мажбурламоқда\nОзодликка нусхаси юборилган ҳужжат Бухоро вилояти ҳокимлигининг вилоятдаги барча корхона ва ташкилотлар раҳбарлари¸ шунингдек туман¸ шаҳар ҳокимликларига йўллаган “Шошилинч телефонограммаси”дир.\n27 ноябрь куни вилоят ҳокими вазифасини бажарувчи Б.Зарипов имзолаган бу “шошилинч” буйруқ президентнинг 30 октябрь кунги қарори ижросига оид.\nТелефонограммада вилоят миқëсидаги барча корхона ва ташкилот¸ шунингдек ҳокимият тизими раҳбар ва мулозимларининг 28 ноябрь¸ шанба кундан бошлаб ҳар шанба куни “шахсий намуна тамойили асосида “велосипедда ҳаракатланиш куни”да қатнашиши буюрилган.\n“Бизга шу ҳужжат асосида велопойгага чиқасан¸ деб буйруқ беришди. Бош вазир ўринбосари берган топшириқни рўкач қилишяпти. Ҳаво совуқ пайтда велик ҳайдаш ахмоқликку, ўпкани тамом қилади. Буëғи пандемия¸ пневмония бўлмаган одам кам¸ уларни ҳозир совуқ ҳавода велосипед ҳайдатиб¸ коронавирусдан ўлмаганларни қириш акциясими бу?”, - дейди шахси очиқланмаслигини сўраган Бухоро вилояти ҳокимлик тизимида ишловчи мулозим.\nФарғона вилоятидаги туманлардан бири бошқарув тизимида ишловчи расмийга кўра¸ бундай тадбирлар нафақат Бухоро¸ балки бутун мамлакат миқëсида бошланган.\n“Вилоятдаги барча бюджет ташкилотлардан ходимлар шанба¸ 28 ноябрь куни вилоят ҳокимияти биносига эрталаб 9:00 га чақириб олиниб, сўнг уларга бир соат кўчада-совуқда мажлис ўтказилди. Сўнг вилоят ҳокимияти олдидан бошлаб А. Фарғоний кўчаси бўйлаб 3 км масофадаги марафон ўтказилди. Велосипед марафони билан бир пайтда 1000 қадам ва 5000 қадам марафонлариям ўтказилиб, навбатдаги ўзбўямачилик билан шуғулландик”¸- дейди фарғоналик мулозим.\nБу суҳбатдош ҳам¸ велосипедда ҳаракатланиш ва пиëда юриш тадбирларининг пандемия ва қиш-қировли кунларга қарамай¸ ҳар шанба ўтказилиши мажбурий қилиб белгиланганини таъкидлади.\n“Биринчи раҳбарлар шахсий намуна кўрсатиб¸ ўзлари велосипедда юришни кўрсатсин¸ дейилган. Аслида катта раҳбарлар шуба ва пальтода туришди, уларнинг ишчилари велосипед ва пиёда юришди. Кейин ютган давлат идорасига вилоят ҳокими номидан ёрлиқ ва совғалар берилди. Умуман ахмоқгарчилик! Ундан кўра ўша пулларни кам таъминланган оилаларнинг газ ва светдан қарздорлиги учун тўлашсин! Раҳбарларнинг намуна кўрсатгиси керак бўлса¸ қишлоқларда одамларнинг совуқда қандай кун кечираëтганини тушуниш учун¸ бир кун-бир кун бориб¸ камбағалнинг уйида яшаб кўришсин!”, - дейди Озодлик гаплашган фарғоналик мулозим.\nБухоро ҳокими юборган “Шошилинч телефонограмма” “Соғлом турмуш трази” дастури доирасида “Велосипедда ҳаракатланиш” бўйича шахсий намуна тамойили тадбирлари оммавий ахборот воситалари ва ижтимоий тармоқларда кенг ëритилиши ташкил этилади” деган жумла билан тугаган.\n29-30 ноябрь кунлари нафақат Бухоро¸ балки республика бўйлаб ҳокимликлар расмий сайти ва ижтимоий тармоқдаги каналларида “Соғлом турмуш тарзи” тадбири ўтказилгани кенг ëритилди.\nҚарши марказида ўтказилган шанба кунги велопойга\nБу хабарларга илова қилинган сурат ва видеоларда марказий кўчаларнинг велосипедчилар учун ëпилгани¸ совуқ боис қалин кийинган бир неча ўн велосипедчининг олдинда Йўл ҳаракати хавфсизлиги инспекторлари¸ орқада эса “Тез ëрдам” машинаси ҳамроҳлигида ҳаракатланаëтгани кўрилади.\nРеспубликанинг каттаю кичик шаҳарларида ўтказилган бундай тадбир боис Озодлик гаплашган ИИВ мулозимига кўра¸ йўлларда узун тиқинлар пайдо бўлган.\n"Марафон вақтида кўчаларни ГАИлар ёпгани учун бошқа кўчаларда час пик вақтида автомашиналар узун пробка бўлиб қолди¸ пробкалар 1,5-2 соат давом этди. Ўзи бензин¸ метан газ проблема бўлиб турган пайтда¸ бунақа кўзбўямачилик учун яна халқнинг чўнтаги ва асаби қақшади”¸ - дейди мазкур пойганини ташкиллаштиришда қатнашган ИИБ инспекторларидан бири.\nNamangan мото bike МЧЖнинг бозори қизиди...\nОзодлик билан суҳбатлашган бюджет ташкилотида ишловчи мулозимлар президентнинг “Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида”ги фармонидан кейин маъмурий-буйруқбозлик асосида уюштирилаëтган “велосипедда ҳаракатланиш” тадбирлари янги монополия ва коррупцияга йўл очганини айтади.\n“Бюджет ташкилотлари ходимларига ўз ҳисобидан велосипед олиш буюрилди. Ҳозир дўконларда велик қолмади, ҳисоб. Кимлардир ўтмаган молини ўтказиб олди баҳонада”¸- дейди бухоролик мулозим.\nВодийлик ҳокимият тизимида ишловчи Озодлик суҳбатдоши давлатга қарашли корхона ва ташкилот¸ шунингдек ҳокимлик раҳбарлари ўзларига давлат маблағи ҳисобидан велосипед сотиб олишни бошлаганини иддао қилди.\n“Тепадан Намангандаги “Namangan moto bike” заводида ишлаб чиқарилган велосипедларни сотиб олиш айтилган. Велосипед Наманганда ишлаб чиқарилган, лекин бюджет ташкилотларига АҚШда ишлаб чиқарилган велосипедни нархидан ҳам баланд нархда ўтказилаяпти”¸ - деди шундай харид бошланганини билдирган мулозимлардан бири.\nҲозирча Озодлик ихтиëрида давлат маблағи ҳисобидан Наманганда йиғилаëтган велосипедларни сотиб олиш буюрилганини тасдиқловчи ҳужжат йўқ.\n2019 йил 27 февралида ишлаб чиқаришни бошлагани хабар қилинган Норин туманидаги Namangan moto bike заводи “Ўзавтосаноат” АЖ ва Хитойнинг Lifan Group компанияси ўртасидаги келишув асосида ташкил этилган. Расмий маълумотга кўра¸ корхонада ишлаб чиқариш ҳажми йилига 150 мингни ташкил қилади.\nДавлат реестридаги ҳужжатда¸ бу МЧЖнинг асл эгаси кимлиги очиқланмаган.\n“Уч кундан бери 10 соатдан ошиқ уйма-уй юришга мажбурлашди”\n30 ноябрь куни Озодликка бир-биридан мустақил ҳолда боғланган айрим тиббиëт ходимлари президентнинг қиш ва пандемия давридаги мажбурий велопойгага асос бўлган айни фармони соҳа хизматчиларининг мажбурий меҳнатига ҳам йўл очганини билдирди.\n“Кейинги уч кун¸ яъни шанба ва якшанбада ҳам эрталабки 8 дан кечки 6 гача уйма-уй юришга мажбурлашди. Ҳар бир уйга кириб¸ яшовчиларнинг вазни¸ бўйи¸ бел айланмасини ўлчаб¸ алоҳида “Саломатлик картаси” очиб¸ шунга ëзиб чиқдик. Бу карталар поликлиникада сақланадиган история болезнидан бошқа карта. Буни маҳаллақўмларга бердик¸ улар ҳисобида тураркан. Совуқда¸ COVID пайтида бизга қўшимча ҳақ тўламасдан ишлатишаяпти. Одамлар ўзи зўрға кун кўраëтган¸ совуқдан касал бўлиб турган пайтда¸ уларга соғлом турмуш тарзи¸ нима еб, нима ичиш ҳақида ақл ўргатяпмиз”¸ - дейди самарқандлик поликлиника ҳамшираларидан бири.\nСоғлом турмуш тарзини тарғиб қилиш акцияси давомида аҳолининг тана ўлчамларига оид маълумотнинг олинаëтганини расмий каналлардаги хабар ва суратлар ҳам тасдиқлайди.\nХусусан¸ Озодликка келган суратлардан бирида Сирдарë вилояти Оқ олтин тумани ҳокими Дилмурод Фозиловнинг ҳамширалар томонидан бўйи ва бел айланмаси ўлчанаëтгани акс этган.\nБундай ўлчамларни текшириш¸ президент Шавкат Мирзиëев ҳокимлар ва давлат мулозимларининг семизлиги назоратга олиниши айтгани ортидан бошланди.\nОзодлик суҳбатлашган айрим ўзбекистонликлар жорий вазиятда “соғлом турмуш тарзи”ни тарғиб қилиш иддаоси билан ўтказилаëтган кампаниябозликни ҳукумат раҳбарлари халқнинг реал муаммоларидан қанчалик узоқлашиб бораëтганинини кўрсатадиган навбатдаги мисол сифатида шарҳлади.\n“Оддий халқ нима дардда яшаяптию¸ булар нима билан овора! Бу кетишда итига олтин ҳайкал қўйиб¸ халқни унга сиғинтираëтган Туркманистондан ҳам ўзиб кетамиз, шекилли. Халқ уйимни қандай иситиб¸ қандай ëритаман¸ бола-чақамнинг олдига нима егулик қўяман¸ деб юрган бир пайтда¸ президент¸ вазир ва ҳокимлар кўп овқат еманг¸ спорт билан шуғулланинг деб¸ велопойга уюштириш билан овора”¸ - дейди Озодлик гаплашган навоийлик ўқитувчи.\nТуркманистон президенти Гурбангули Бердимуҳаммедов ҳар йили мамлакат бўйлаб оммавий велопойга ўтказиб¸ унда ўзи ҳам қатнашиб келади.\nБу тадбирга тайëргарлик доирасида мамлакатнинг каттаю кичик шаҳарларида йўллар ëпилиб¸ аҳоли кундалик турмуш тарзини издан чиқаради.\n2020 йилги пандемияга қарамай¸ Бердимуҳамедов ëз ойида велопойга¸ қолаверса¸ жаҳон саломатлик кунида оммавий тадбирлар билан ўтказиш ҳақида буйруқ берди.\nЎзбекистондаги соғлом турмуш тарзи¸ хусусан¸ давлат амалдорларининг велосипедда юришини тарғиб қилиш ташаббусчиси Бош вазир ўринбосари¸ Туризмни ривожлантириш давлат қўмитаси раиси Азиз Абдуҳакимов саналади.\nБош вазир ўринбосари Азиз Абдуҳакимов Тошкентда уюштирган велопойга.\nМаҳаллий матбуот ўтган ой Абдуҳакимовнинг "каттакон раҳбарлар машинада юраверса, оддий одамларимиз, фуқаролар пиёда юраётган йўлаклар ёки велойўлаклар қанақа ҳолатда эканини билмайди-да. Улар кўчалардан машинани ванғиллатиб ҳамма ёқни чанг бостириб ўтиб кетади"¸ - деган сўзларидан иқтибос келтирган эди.\nБундай ташаббусни махсус фармонга айлантирган президент Мирзиëев раҳбар ходимлар семизлиги махсус текширилишини билдирди.\nМирзиёев амалдорларнинг семизлигини онлайн назорат қилмоқчи\n1990-йиллар охирида президент Ислом Каримов ҳам вазир ва ҳокимларини соғлом ҳаëт тарзи¸ спорт билан шуғулланишга даъват қилган эди. Бунинг ортидан мамлакат бўйлаб ҳокимлар учун махсус спорт мажмуалари¸ хусусан¸ теннис кортлари қуриш бошланиб кетган.\nМирзиёев 10000 қадам пиёда юрганларга пул ваъда қилди\nҲар чоракда маҳаллалар мусобақаларда ўзаро беллашади, ғолибларга пул мукофоти берилади\nҚашқадарёлик мулозимларга ҳар шанба велосипедда юриш мажбурияти юклатилди


20:57 / 17.02.2016 | eski savollar | 3765\nАссалому алайкум! Бир домланинг олдиларига киргандим салом бериб туриб кўришдилар, сўнгра мендан гапимни эшитиб, “Мен ҳам сизга ўхшаган бир бандаман, бергувчи ҳам, олувчи ҳам фақат Аллоҳ. Агар шу масалада мени сизга ёрдамим тегишига сабабчи қилган бўлса, мен шукр келтираман. Агар сабабчи бўлиш ёзилмаган бўлса, унда сизга узр деб, Аллоҳга яна шукр дейман” деб жавоб бердилар. Кегин Аллоҳга ҳамду сано ва пайғамбаримиз Расулуллоҳ соллаллоҳу алайҳи васалламга салавот айтиб, Қуръон тиловот қилиб дуо қилдилар. Дуода “Ўзинг мени сабабчи қилиб кўрсат, Ўзинг бу бандангни дардига шифо бер” дедилар. Сўнгра калима келтириб, “Аллоҳ юқтирган неъмати, фаришталарим Аллоҳ йўлида зиммангизга юклатилган вазифани бажаришга киришинг” деб, ўзлари “Фотиҳа”, “Ёсин” “Ихлос” “Фалақ”, “Нос” ва “Оятул курсий”ни ўқидилар. Сизлардан сўрамоқчи бўлганим, буларни бошидан охиригача қилган амаллари шариат мувофиқми? У кишига яна борсам бўладими?\nВаалайкум ассалом! “Аллоҳ юқтирган неъмати, фаришталарим Аллоҳ йўлида зиммангизга юклатилган вазифани бажаришга киришинг” деган сўзлари нотўғри. Агар у киши “Менга фаришталар муваккал қилинган, менинг буйруқларимга итоат қилишади” деса, ундай одам ақийдада хато қилган бўлади. Одатда ундайларнинг буйруқларини бажарувчилар жинлар бўлади. Унинг хузурига боришингиз жоиз эмас. Хиндистондаги сигирга сиғинувчиларнинг бир одатлари бўлиб, улар овқат қиладиган қозонларини аввал ўтда куйдириб, яхшилаб ювадилар. Кейин ўзлари сиғинадиган сигирнинг сийдиги ёки тезагидан олиб, табаррукона ниятида қозонга соладилар. Сўнг ўзлари ейдиган овқатнинг масаллиқларини солишади. Жинлар билан ишловчилар ҳам худди шулар каби таҳоратга, намоз ўқишга Қуръон ўқишга буюришади, лекин уларнинг ичида шариатга зид бўлган эътиқодни қилишади ва гапларни ҳам гапиришади. Уларга алданиб қолмаслик керак. Валлоҳу аълам.


Кекса ёш ва заиф соғлиққа қарамай, Яҳовага хизмат қилиш | Тадқиқ сони\n«СОҒЛИҚ муаммоларим дастидан, силлам қуриб боряпти»,— деб хўрсинди 70 ёшлардаги Эрнст * биродаримиз. Бу сизга ҳам танишми? Агар сизнинг ҳам ёшингиз ўтиб, соғлиқ ва қувватингиз кетаётганини сезсангиз, Воиз 12- бобда ёзилган сўзларга қўшиларсиз. Бу бобнинг 1- оятида, қарилик ҳақида «қайғули кунлар», деб айтилган. Шундай бўлса-да, жафо чекишга маҳкум эмассиз. Негаки, Яҳовага қувонч ила хизмат қилиш билан бирга тўлақонли ҳаёт ҳам кечира оласиз.\nИМОННИ МУСТАҲКАМ САҚЛАНГ\nЁши улуғ азиз биродару опаларимиз, кечираётган қийинчиликларда якка ўзингиз эмассизлар. Яҳованинг қадимдаги кекса хизматчилари ҳам шу сингари муаммоларга дуч келишган. Масалан, Исҳоқ, Ёқуб ва Охиёнинг кўзлари кўрмай қолган (Ибт. 27:1; 48:8–10; 3 Шоҳ. 14:4). Сора биби ўзини «мункиллагандай» ҳис этган (Ибт. 18:11, 12). Шоҳ Довуд ҳеч исина олмаган (3 Шоҳ. 1:1). Вақт ўтгач, бой-бадавлат Борзулайга эса еб-ичганининг мазаси ёки мусиқанинг товуши ҳузур келтирмай қўйган (2 Шоҳ. 19:32–35). Иброҳим ҳамда Наима турмуш ўртоғидан айрилиб, азоб чекишган (Ибт. 23:1, 2; Рут 1:3, 12).\nХўш, уларнинг ҳар бири Яҳовага садоқатли бўлиб, хурсандчиликни сақлашига нима кўмаклашган? Иброҳим Халилуллоҳ қарилик чоғида Аллоҳнинг ваъдасига ишониб, «имонида мустаҳкамланган» (Рим. 4:19, 20). Биз ҳам имонимизни мустаҳкам сақлашимиз керак. Бундай имон на ёшимиз, на имкониятларимиз ва на шароитларимизга боғлиқ. Мисол учун, бобокалонимиз Ёқуб заифлашиб, кўзи кўрмай ва тўшакка михланиб қолганида ҳам Худонинг ваъдаларига нисбатан қаттиқ имонни намоён этган (Ибт. 48:1–4, 8–10; Иброн. 11:21). Бугунги кунда, 93 га кирган Инес опамиз мушак нимжонлигидан азоб чекади, бироқ у шундай деб бўлишди: «Яҳова ҳар куни менга мўл-кўл баракаларини ёғдиради. Кунда жаннат ҳақида ўйлайман. Бу менга умид бахш этади». Нақадар ажойиб ва ижобий нуқтаи назар-а?!\nИбодат, Муқаддас Китобни тадқиқ қилиш ва жамоат учрашувларига қатнаш орқали имонимизни мустаҳкамлай оламиз. Ёши анчага бориб қолган Дониёр пайғамбар доим кунига уч маҳал ибодат қилиб, Худонинг Каломини ўрганарди (Дон. 6:10; 9:2). Кексайиб қолган бева аёл Анна «маъбадни ҳеч тарк этмасди» (Луқо 2:36, 37). Йиғилишларга имкон қадар келиб, иложи борича уларда иштирок этганингизда, нафақат ўзингизга, балки келганларнинг барига тетиклик бахш этасиз. Ҳатто имкониятларингиз чегараланган тақдирда ҳам, ибодатларингиз ҳамиша Яҳова учун ёқимлидир (Ҳик. 15:8).\nЎзаро далда олинг\nСиздай, садоқатли имондошларимизнинг аксарияти ўқиётганда кўришни ва учрашувларга бориш учун кучи етишини хоҳлашади. Аммо бу борган сари сиз учун қийин кечаётгандир ва эҳтимол имконсиздир. Шундай бўлса-да, нима қилишингиз мумкин? Қўл остингизда бўлган барча нарсадан фойдаланинг. Йиғилишга қатнай олмайдиганларнинг кўпчилиги, дастурни телефон орқали тинглайди. Кўзи хиралашиб қолганига қарамай, 79 ёшли Инге опамиз, жамоатидаги биродарлар йирик шрифтда қоғозга босиб беришган маълумотни қўллаб, учрашувларга тайёргарлик кўради.\nШунингдек, сизда бошқалар орзу қилган бир нарса, яъни вақт бор. Ундан фойдаланиб, Муқаддас Китоб, унга асосланган адабиётлару нутқларнинг ёзувини ва аудио драмаларни тинглашингиз мумкин. Қолаверса, ташаббускорлик ила имондошларингизга телефон қилиб, «Худо ато этган инъом билан бўлишсангиз» ва далда олсангиз бўлади (Рим. 1:11, 12).\nҒамгин оҳангда: «Аввалги фаолликни йўқотиш ниҳоятда оғир»,— дея бўлишди 80 дан ошган Криста опамиз. Шундай экан, қандай қилиб кекса кишилар хурсандчилигини сақлай олишади? 75 ёшли Питер биродаримиз қуйидагиларни айтди: «Ижобий фикрлаш тарзига эга бўлиб, ортиқ қўлингиздан келмайдиган эмас, балки қила оладиган нарсаларингиз тўғрисида ўйланг».\nҲа, сиз шоҳидлик бера олишингиз учун қўл келадиган усуллар ҳали ҳам мавжуд. Масалан, Хейди илгаригидай уйма-уй хизмат қила олмайди. Буни қарангки, 80 яшар бу опамиз компьютердан фойдаланиб, хатлар ёзишни ўрганибди. Айрим кекса ваъзгўйлар боғда ёки бекатларда ўтириб, Муқаддас Китоб асосида суҳбатлар қуришади. Балки, ҳозир қариялар уйида яшаётган бўлсангиз, сизга қараётган тиббиёт ходимлари ва бошқа яшовчиларга ваъз қилиб, бу ерни ўз «ҳудудингиз» деб биларсиз.\nШоҳ Довуд ҳам кексайганида пок топиниш учун жон куйдирган. У, маъбаднинг қурилишига эҳсон қилиб, қўллаб-қувватлаш ишларини ташкиллаштирган (1 Сол. 28:11–29:5). Шунга ўхшаб, Шоҳлик фаолияти жаҳон бўйлаб қай йўсин олиб борилаётганидан хабардор бўлиб туринг ҳамда қўлингиздан келганча уни қўллаб-қувватланг. Бунинг устига, жамоатингиздаги кашшоф ёхуд бошқа ғайратли ваъзгўйларга ёқимли сўзлар, кичик совға ё чой ичишга таклиф этиш билан далда беришингиз мумкин. Ибодат қилаётганингизда, ёшлар, оилалар, тўла вақтли хизматчилар, беморлар ҳамда анчагина масъулиятларни бажараётганларни тилга олсангиз яхшидир.\nСиз ва хизматингиз ниҳоятда иззат-ҳурматга сазовордир! Ёши улуғ қадрдон имондошларимиз, самовий Отамиз сизларни асло четга суриб қўймайди (Заб. 70:9). Тангри Яҳова сизларни яхши кўриб, ардоқлайди. Яқин орада, барчамиз қанча яшасак ҳам, азоб келтирадиган қайғули кунларни кўрмаймиз. Аксинча, куч-қувватга тўлиб, мукаммал соғлиққа эга бўлган ҳолда меҳрибон Аллоҳимиз Яҳовага мангу хизмат қиламиз!


Буюк маданият юрти! - “Китоб дунёси” газетаси сайти\nБуюк маданият юрти!\n1268 марта кўрилган.\nАдабиёт, сўз ва китоб! Ҳақиқий қудрат тимсоли. Бу уч тушунча — керак бўлса бир-биридан миллион чақирим узоқдаги инсонларни бирлаштиришга, танитишга, ижод намуналаридан баҳраманд этишга қодир экан. Мен ҳам сербиялик машҳур ёзувчи Милутин Журисковични асарлари орқалигина танир эдим. Яқинда ижтимоий тармоқлар орқали у билан суҳбатлашиб, қувончдан ичимга сиғмай кетдим. Фурсатдан фойдаланиб, бир қанча саволларга жавоб олишга муваффақ бўлдим. Жаноб Милутин ҳам қизиқишимни кўриб, адабиёт, ижодий фаолият ҳақидаги бир қанча фикрлари билан ўртоқлашди.\n— Мен қоғоз қоралашни мактабда ўқиб юрган кезларимда бошлаганман. У пайтда жуда кичкина эдим. Лекин ёш бўлишимга қарамай, ёзган шеърларим ва ҳикояларим мамлакатимдаги кўплаб газета ва журналларда мунтазам чоп этиларди. Шундан сўнг адабиётга ва ижодга ўзгача меҳр қўйдим. Ҳозирга келиб эса болалар ва ўсмирлар учун мўлжалланган 60 дан ортиқ китобларнинг муаллифига айландим. Китобларим ҳам турлича: шеърлар, ҳикоялар, романлар, анталогиялар, афоризмлар, адабий ва бадиий танқидлар, фольклор ҳамда бошқа йўналишдагилар. Мен йиллар давомида тинимсиз ижод қилдим, ҳаракатда бўлдим. Бу изланишларим натижасида эса бир қанча мамлакат ҳамда хорижий мукофотлар совриндорига айландим. Ҳозирги кунда Сербия давлатининг Белград шаҳрида яшайман. Ижоддан, ишдан бўш вақтларимда эса доимий равишда спорт билан шуғулланаман. Айниқса, футбол ўйнаш жону дилим.\nКасбимни жуда яхши кўраман. Шунингдек, саёҳатни ҳам. Шу вақтга қадар кўплаб мамлакатларга — Франция, Германия, Нидерландия, Австралия, Греция, Болгария, Руминия, Италия, Словакия, Чехия ва Словенияга саёҳат қилганман. Чунки, хорижий давлатларнинг одамлари, маданияти, миллий урф-одатлари, дунёқараши, адабий мероси билан яқиндан танишишга иштиёқим баланд. Яқин орада Америка ва Россияга боришни режалаштиряпман.\nМен ўзбек китобхонлари учун у қадар машҳур эмасман. Бироқ ўзбек фарзандларининг моҳир таржимон ва ижодкор, қолаверса, китобсевар эканлигини яхши биламан. Сербияда ўзбек адабиёти дурдоналарини топиш қийин эмас. Менга, айниқса, ўзбекча маталлар тўплами жуда ёқади. Нега деганда, бундай китоблар мамлакатингизнинг урф-одатлари, маданияти, миллий менталитети, руҳияти, қимматбаҳо ва қадимий тарихи ҳақида беминнат маълумот беради. Сербия ва ўзбек адабиётида жуда кўп ўхшашликлар бор. Булардан бири — икки давлатнинг адабиётида ҳам китобхонларнинг энг катта қисмини ёшлар ташкил этади. Қолаверса, бу давлатларнинг иккиси ҳам турли йўналишлар ва жанрларда адабиётлар етказиб бериш бўйича анча ривожланган. Яъни, адабиёти бой мамлакатлар қаторида туришади.\nЎзбек дўстларимнинг самимийлигига ва меҳмондўстлиги ҳақида кўп эшитганман. Қолаверса, сизлардаги бой ва буюк маданият, миллий урф-одатлар бир саёҳат қилган одамни яна ўз бағрига чорлайверади. Бу борада Самарқандни назарда тутяпман. Мен бу жойга ҳеч бўлмаганда бир марта бўлса ҳам саёҳат қилиш орзусидаман. Самарқанднинг гўзал табиати, қадимий ва ҳамиша навқирон миноралари, айниқса, маълум ва машҳур ҳисобланган хушбўй нонини ўз кўзим билан кўришни жуда-жуда хоҳлайман. Албатта, яқин фурсатларда бу ниятим амалга ошишига ишонаман. Ўзбекистон ҳамиша ўз бағрига чорлаб тургандай туюлаверади менга.\nСаноқли кунлардан сўнг мамлакатингизда мустақиллик байрами нишонланишидан хабардорман. Мен эса фурсатдан фойдаланиб, бутун ўзбекистонликларни Мустақиллик байрами билан чин юракдан муборакбод этаман. Ўзим ва сиз яшаётган икки мамлакатнинг дўстона, маданий ва адабий алоқалари бардавом, бахт ва омад ҳамроҳ бўлишини тилаб қоламан.\nЎзДЖТУ талабаси Манзура САЙФИДДИНОВА ёзиб олди


Тожикистондаги олий ўқув юртлари битирувчиларига хизмат кўрсатмасдан 2 500 долларга ҳарбий билет таклиф этилмоқда\nТожикистоннинг баъзи университетларида битирувчиларга ҳар ойлик ҳарбий тайёргарликдан ўтиб, 28 минг сомоний (тахминан 2 500 доллар) депозит қўйгандан сўнг унвон ва ҳарбий билет олишлари мумкинлиги айтилган.\n«Маъмурият, агар биз Амонатбанкдаги махсус ҳисоб рақамига 28 минг сомоний ўтказсак, унда бир ойлик ҳарбий тайёргарликдан ўтиб, офицер унвонига ва ҳарбий билетга эга бўлишимиз мумкинлигини эълон қилди», деди ўзини тожикистонлик талаба деб таништирган фуқаро.\nУшбу маълумотни пойтахтнинг бошқа олий ўқув юртларининг камида тўрт нафар талабаси ҳам тасдиқлади.\nТожикистоннинг «Умумий чақирув ва ҳарбий хизмат тўғрисида»ги Қонунининг янги таҳририга биноан ҳар йили ҳарбий хизматга чақириладиган ёшнинг 10 фоизигача армия сафига чақирилади. Ҳарбий хизматга чақирилмаган ва ҳарбий хизматни ўташни истамаганлар бир ойлик ҳарбий хизматни ўтаб, маълум бир тўловни тўлаганидан кейин ҳарбий билет олади. Қонун парламентнинг қуйи палатаси томонидан жорий йилнинг январь ойи охирида қабул қилинган.\nҲарбий комиссарликлардан бирининг ходимининг айтишича, ҳарбий хизматни ўтамасдан ҳарбий билет олишни истаганлар тўлаши керак бўлган маблағ ҳозирча номаълум. Аввалроқ, Тожикистон мудофаа вазири Шерали Мирзо «Тожикистон» ҳафталигига ҳарбий билетсиз ҳарбий билет учун тўлов миқдорини аниқлаш ҳукумат ваколатига киришини айтган эди.\nҚонунга киритилган янги ўзгартишларга кўра, олий ўқув юртларининг ҳарбий кафедраларини битирган талабалар армияда бир йил хизмат қилганидан кейингина офицер унвонига эга бўладилар. Илгари, улар мактабни тугатгандан сўнг ва 40 кунлик ҳарбий ўқув лагеридан ўтгандан сўнг дарҳол ушбу унвонга сазовор бўлишар эди. Бундан ташқари, қонунчиликка бир банд қўшилди, унга кўра армияда хизмат қилмаган йигитлар прокуратура, суд, божхона, коррупцияга қарши кураш бўлими, шунингдек ижроия хизматида ишлай олмайди.\nҲозирги кунда оғир жинояти учун ва маҳкум бўлган, соғлиғи сабабли ҳарбий хизматга яроқсиз ёки қисман яроқли деб топилган ёшлар армияга чақирилмайди. Шунингдек, қариндошлари муддатли ҳарбий хизматда қуролли кучлар сафида вафот этган ва оилада ёлғиз ўғил бўлган фуқаролар ҳам армияга чақирилмайди.\nТожикистонда баҳорги чақирув бошланишига бир ойдан кам вақт қолди.\nТожикистонда йилига икки марта — баҳор ва кузда ҳарбий хизматга чақирув бўлади. 18-27 ёшдаги йигитлар ҳарбий хизмат учун жавобгар деб ҳисобланади. Бироқ, ҳамма ҳам хизматга боришга тайёр эмас, чунки сўнгги йилларда улар хизмат пайтида зўравонлик, безорилик ва ҳатто ўлим ҳолатлари ҳақида тез-тез хабар беришади.\nҲуқуқ ҳимоячиларининг фикрига кўра, Тожикистонда чақирув мавсумида ҳарбий комиссарликлар томонидан чақирилувчиларни яхлитлаш усули ҳанузгача амал қилиб келинмоқда. Тожикистон Мудофаа вазирлигида ҳарбий хизматга чақирилган шахслар тўғрисида даво ҳолатлари кўпинча рад этилади. Аммо, «Фуқаролик эркинликлари идораси» хабар қилганидек, фақат ўтган йилги кузги чақирув кунларида, ҳуқуқ ҳимоячиларига 8 та шикоят ва 12 та ҳарбий хизматга чақирилганларга видео рейдлар ўтказилди.